Malaysia berjaya tarik pelaburan baharu bernilai RM16.52 bilion dari Amerika Syarikat - azmin

KUALA LUMPUR, 21 Mei- Malaysia berjaya menarik pelaburan baharu bernilai RM16.52 bilion dari Amerika Syarikat (AS) melalui Misi Perdagangan dan Pelaburan (TIM) yang diketuai Menteri Kanan Perdagangan Antarabangsa dan Industri, Datuk Seri Mohamed Azmin Ali baru-baru ini.Mohamed Azmin berharap bahawa kesemua komitmen projek pelaburan baharu yang terlibat dapat dimuktamadkan pada suku ketiga tahun ini.“Kita berharap pada suku ketiga tahun ini, kesemua komitmen ini akan dapat dimuktamadkan dan ia dapat mencipta peluang pekerjaan bagi rakyat tempatan,” kata beliau dalam sidang media mengenai Hasil Misi Galakan Perdagangan dan Pelaburan ke Amerika Syarikat, hari ini.

(Menteri Kanan Perdagangan Antarabangsa dan Industri, Datuk Seri Mohamed Azmin Ali)

Antara projek pelaburan baharu adalah daripada syarikat Insulet, Ferrotec, Amazon Web Services Inc (AWS) dan Cue Health serta projek pengembangan pelaburan oleh Texas Instruments dan Boston Scientific.TIM yang bermula pada 9-18 Mei ini menumpukan pada sektor baharu yang berinovatif dan bernilai tambah tinggi khususnya industri semikonduktor, ekonomi digital dan sektor peranti perubatan selari dengan Aspirasi Pelaburan Nasional yang memfokuskan pelaburan berkualiti tinggi dan melibatkan teknologi terkini.


Bursa Malaysia dijangka saksikan dagangan berhati-hati minggu depan

KUALA LUMPUR, 21 Mei- Bursa Malaysia dijangka menyaksikan dagangan berhati-hati minggu depan berikutan persekitaran pasaran yang tidak menentu, kata Naib Presiden Penyelidikan Ekuiti Rakuten Trade Sdn Bhd Thong Pak Leng.Beliau berpendapat indeks FTSE Bursa Malaysia KLCI (FBM KLCI) akan bergerak secara mendatar dengan kecenderungan menaik antara 1,545 dan 1,565 manakala rintangan serta-merta pada 1,570 dan sokongan pada 1,540.“Kami agak optimis tentang pasaran tempatan walaupun terdapat peningkatan dalam sentimen pasaran serantau kerana kegiatan pengambilan untung dijangka berlaku,” katanya kepada Bernama.Memandangkan ketidaktentuan terus mempengaruhi sentimen, indeks dijangka kekal dalam mod stabil.Bagi minggu yang baru berakhir, bursa tempatan bergerak bercampur-campur di tengah-tengah prestasi yang stabil dalam pasaran serantau serta penurunan di Wall Street berikutan kebimbangan yang meningkat terhadap kesan inflasi yang terus tinggi.Secara perbandingan mingguan, FBM KLCI meningkat 4.71 mata untuk mengakhiri minggu urus niaga pada 1,549.12 berbanding 1,544.41 pada minggu sebelumnya.Di papan indeks pula, Indeks FBMT100 menokok 47.81 mata kepada 10,735.07, Indeks FBM Emas Syariah menambah 60.86 mata menjadi 11,529.27, Indeks FBM Emas lebih tinggi sebanyak 60.57 mata kepada 11,071.37, FBM ACE meningkat 0.46 mata kepada 5,343.09 dan FBM 70 meraih 120.41 mata kepada 13,177.02.Mengikut sektor, Indeks Perladangan meningkat 78.52 mata kepada 8,257.80, Indeks Produk dan Perkhidmatan Perindustrian naik 2.58 mata menjadi 199.37 sementara Indeks Tenaga peroleh 64.92 mata kepada 852.16.Indeks Perkhidmatan Kewangan pula menguncup 141.46 mata kepada 16,534.37, Indeks Penjagaan Kesihatan susut 30.16 mata kepada 1,980.94 dan Indeks Teknologi turun 2.19 mata kepada 65.69.

Jumlah dagangan mingguan berkurangan kepada 14.33 bilion unit bernilai RM9.26 bilion berbanding 15.15 bilion unit bernilai RM11.21 bilion minggu lepas.Jumlah dagangan Pasaran Utama mengembang menjadi 11.08 bilion saham bernilai RM8.50 bilion berbanding 10.68 bilion saham bernilai RM10.33 bilion pada minggu sebelumnya.Jumlah dagangan waran menyusut kepada 1.31 bilion unit bernilai RM262.61 juta berbanding 1.46 bilion unit bernilai RM256.93 juta sebelumnya.Jumlah dagangan Pasaran ACE turut susut kepada 1.95 bilion saham bernilai RM496.96 juta daripada 2.99 bilion saham bernilai RM621.60 juta minggu sebelumnya.Bursa Malaysia Bhd dan anak-anak syarikatnya ditutup pada hari Isnin (16 Mei) sempena cuti umum Hari Wesak yang jatuh pada hari Ahad.


Niaga hadapan MSM dijangka diniagakan berhati-hati minggu depan

KUALA LUMPUR, 21 Mei- Kontrak niaga hadapan minyak sawit mentah (MSM) di Bursa Malaysia Derivatives dijangka didagangkan berhati-hati minggu depan berikutan Indonesia merancang untuk menarik balik larangan eksport minyak sawit mulai 23 Mei depan, kata seorang peniaga.Peniaga minyak sawit, David Ng berkata beliau menjangkakan harga minggu depan diniagakan antara RM5,900 satu tan metrik dan RM6,600 satu tan metrik kerana eksport yang kukuh terus menyokong harga pada masa hadapan.Pemilik dan Pengasas Bersama Palm Oil Analytics yang berpangkalan di Singapura, Sathia Varqa berkata perdagangan akan tertumpu pada butiran dasar eksport dan domestik Indonesia serta kesannya terhadap niaga hadapan MSM di Bursa Malaysia.Semalam, Indonesia, pengeluar minyak sawit terbesar di dunia itu berkata ia akan melaksanakan semula keperluan jualan domestik bagi minyak sawit sehari selepas negara itu membatalkan larangan eksportnya, ia untuk memastikan 10 juta tan metrik minyak masak kekal di negara itu.Bagi asas Jumaat kepada Jumaat, kontrak niaga hadapan MSM bagi Jun 2022 jatuh RM35 kepada RM6,647 satu tan metrik, Julai 2022 berkurangan RM73 kepada RM6,296 satu tan metrik, Ogos 2022 merosot RM67 kepada RM6,072 satu tan metrik, September 2022 turun RM47 kepada RM5,973 satu tan metrik dan Oktober 2022 jatuh kepada RM5,917 setan metrik.

Kontrak bulan November 2022 berada pada RM5,894 satu tan metrik.Jumlah dagangan mingguan menokok kepada 269,576 lot daripada 263,529 lot pada minggu lepas, manakala kepentingan terbuka naik kepada 315,480 kontrak daripada 203,624 kontrak sebelum ini.Di pasaran fizikal, Mei Selatan merosot RM150 kepada RM6,750 satu tan metrik.


Sasaran lima tahun untuk sektor pelancongan pulih terlalu lama - MPN

MELAKA, 21 Mei- Majlis Pemulihan Negara (MPN) berpendapat tempoh lima tahun yang disasarkan oleh Tourism Malaysia untuk sektor pelancongan negara kembali pulih adalah terlalu lama.Pengerusi MPN, Tan Sri Muhyiddin Yassin berkata, jika ia tempoh masa yang diambil untuk memulihkan sektor tersebut, akan berlaku lebih banyak isu dan permasalahan lain."Baru-baru ini saya mempengerusikan satu mesyuarat MPN dan Tourism Malaysia membentangkan laporan untuk memulihkan sektor pelancongan di negara kita."Tapi satu perkara yang saya tegur dalam mesyuarat itu adalah apabila disebutkan pelancongan negara akan mengambil masa lebih kurang lima tahun untuk pulih iaitu sama dengan tempoh rancangan Malaysia lima tahun," katanya ketika berucap pada Majlis Rumah Terbuka Aidilfitri Naib Presiden Parti Pribumi Bersatu Malaysia (Bersatu) dan Bersatu Bahagian Tangga Batu lewat malam tadi.Muhyiddin yang juga Pengerusi Perikatan Nasional berkata untuk itu, MPN telah meminta kepimpinan sektor pelancongan meneliti semula dan tempoh tersebut seharusnya dipendekkan.

(Pengerusi Majlis Pemulihan Negara, Tan Sri Muhyiddin Yassin)

"Tiga atau empat tahun sahaja kerana di situlah (sektor pelancongan) banyak pengusaha-pengusaha kita sama ada bumiputera dan bukan bumiputera yang terkesan dalam tempoh dua tahun lepas kerana sektor ini sudah berada dalam keadaan yang cukup tertekan sekali," katanya.Terdahulu dalam mesyuarat MPN pada Selasa lepas, Muhyiddin telah mengesyorkan kerajaan untuk merangka inisiatif serta bantuan bagi memacu semula sektor pelancongan yang terjejas teruk sejak dua tahun lepas akibat pandemik COVID-19.Ia susulan ketibaan pelancong ke Malaysia berkurang sebanyak 99.5% pada tahun lepas berbanding tahun-tahun sebelum pandemik.


AEON komited pastikan harga produk tidak naik secara drastik

KUALA LUMPUR, 20 Mei- AEON Co (M) Bhd (AEON) akan berusaha memastikan harga produknya tidak mengalami kenaikan secara drastik dalam menghadapi kenaikan harga barangan dan tekanan inflasi.Pengarah Urusan dan Ketua Pegawai Eksekutifnya, Shafie Shamsuddin berkata, pihaknya bersedia untuk berdepan cabaran tersebut, pada masa sama komited memberi perkhidmatan terbaik kepada pelanggan."Dalam tempoh dua tahun kebelakangan ini, kami telah membuktikan bahawa kami mampu bertindak pantas dalam tempoh yang sangat mencabar ini dan akan terus melangkah ke hadapan serta mampu menghadapi cabaran ini. Kami berharap kerjasama dengan semua rakan kongsi, kami akan dapat memberi perkhidmatan kepada pelanggan dan komuniti dengan lebih baik," katanya dalam taklimat media selepas Mesyuarat Agung Tahunan (AGM) AEON ke-37 secara maya.

(Shafie Shamsuddin, Pengarah Urusan dan Ketua Pegawai Eksekutifnya)

Katanya, meskipun menghadapi cabaran sepanjang tempoh penutupan pusat beli-belah dan kedai pada tahun lalu, AEON masih dapat mencatatkan keuntungan bersih lebih tinggi.AEON merekodkan prestasi memberangsangkan bagi tahun kewangan berakhir 31 Disember 2021 dengan keuntungan bersihnya meningkat kepada RM85.3 juta berbanding RM41.4 juta pada tahun sebelumnya.


Bank digital, cabaran baharu kepada perbankan konvensional

KUALA LUMPUR, 20 Mei - Kewujudan bank digital membawa cabaran baharu kepada perbankan konvesional.Antaranya, cabaran kos selain aspek sumber manusia melibatkan bakat dalam bidang teknologi.Presiden dan Ketua Pegawai Eksekutif Affin Bank, Datuk Wan Razly Abdullah Wan Ali menegaskan, pihaknya berhasrat mencungkil lebih ramai bakat bagi menyokong keupayaan digital syarikat.

"Kos kami akan meningkat. Juga ada isu dengan bakat kami yang mungkin keluar menyertai pemain baharu ini. Terdapat kekurangan bakat dalam bidang teknologi. Jadi kami nak melatih dan mengekalkan bakat bidang ini," katanya dalam sidang media kolaborasi antara Affin dengan MyTheo, platform penasihat robo, di sini. Bulan lalu, Bank Negara mengumumkan pemberian lesen bank digital kepada lima entiti. Ia menawarkan pilihan bagi pelanggan kategori premiumnya untuk mempelbagaikan portfolio pelaburan menggunakan kaedah automasi demi pulangan jangka panjang.


Labuan berpotensi jadi hab maritim serantau

LABUAN, 20 Mei - Labuan berpotensi untuk dijadikan hab maritim serantau berikutan pembangunan industri maritim di kawasan itu.Menteri Pengangkutan, Datuk Seri Wee Ka Siong berkata Labuan yang terletak secara strategik di tengah-tengah Asia Tenggara dan kedalaman semula jadi perairannya boleh dibangunkan menjadi sebuah negeri ekonomi yang rancak.

"MOT berpendapat Labuan mempunyai ramuan untuk menjadi hab maritim di rantau ini dan kita harus berusaha untuk merealisasikan rancangan ini."Kami mahu menjadikan Labuan sebagai pulau yang mampu merangsang ekonomi terutamanya dalam sektor berkaitan maritim untuk kesejahteraan rakyat di sini dan MOT berpendapat industri maritim boleh menjana aktiviti ekonomi untuk penduduk Labuan,” katanya selepas menyaksikan majlis menandatangani perjanjian dasar induk antara Victoria STS Sdn Bhd dan Fendercare Marine Asia Pacific Pte Ltd berhubung kerjasama pemindahan kargo dari kapal ke kapal, di sini.Tambah Wee, perkhidmatan pemindahan kargo dari kapal ke kapal (STS) yang baru diperkenalkan di had pelabuhan Labuan di Teluk Victoria adalah bukti yang menunjukkan potensi pulau itu untuk menjadi hab maritim serantau."Kementerian telah mengeluarkan satu permit untuk mewujudkan enam plot secara khas untuk diadakan STS, mewujudkan aktiviti untuk menjalankan STS,"katanya.


KUSKOP komited lahir usahawan kalangan bekas banduan, OKU dan belia

KUALA LUMPUR, 19 Mei- Kementerian Pembangunan Usahawan dan Koperasi (KUSKOP) bersedia menjalin kerjasama dengan Pertubuhan Bukan Kerajaan dan syarikat swasta bagi membantu melahirkan usahawan baru dalam kalangan bekas banduan, orang kurang upaya (OKU) dan belia.Menurut menterinya Tan Sri Noh Omar, usaha ini dapat memperkukuhkan ekosistem keusahawanan negara ini sejajar dengan strategi Dasar Keusahawanan Nasional 2030 (DKN 2030).Tambah beliau sejak tahun 2006 kerajaan telah melaksanakan beberapa skim pembiyaan khususnya melalui agensi Tabung Ekonomi Kumpulan Usaha Niaga (TEKUN Nasional) kepada kumpulan sasar.Antaranya, Skim Pembiayaan kepada Bekas Banduan, Pembiayaan AADK, Skim Pembiayaan Peluang Kedua dan Pembiayaan Orang Kurang Upaya."Kurang mendapat sambutan, mungkin mereka tidak tahu dan mungkin tidak ada sesiapa yang memberi keyakinan kepada mereka, tetapi hari ini alhamdulillah bila PERGAK ini ada turun padang, akan bersama-sama mencari bekas-bekas banduan dan penagih ini bukan sahaja nak suruh makan gaji semata tetapi mereka memberi latihan, pulihkan balik semangat mereka, buat pembetulan dan akhirnya mereka insyallah akan berjaya," katanya.Terdahulu, Noh merasmikan Program Usahawan Kluster Baru dari Kalangan Bekas Banduan, Penagih, Orang Kurang Upaya dan Belia di ibu negara.Program tersebut merupakan anjuran Pertubuhan Rakan Ghullam Kembali (PERGAK) dan Straits Millennium Sdn Bhd.

(Tan Sri Noh Omar pada Program Usahawan Kluster Baru dari Kalangan Bekas Banduan, Penagih, Orang Kurang Upaya dan Belia di ibu negara)


PUNB pelbagaikan inisiatif, perkasa ekonomi usahawan bumiputra

KUALA LUMPUR, 19 Mei- Pelbagai inisiatif dilaksanakan Perbadanan Usahawan Nasional Berhad (PUNB) dalam memastikan para usahawan bumiputra memperkasa ekonomi mereka. Menurut Pengerusi PUNB, Datuk Ahmad Nazlan Idris, walaupun negara sudah memasuki fasa peralihan ke endemik, pihaknya terus komited membantu para usahawan yang masih memerlukan bantuan."Selain daripada itu kita juga mengambil kira sekiranya keperluan untuk moratorium bagi mereka yang tertentu, moratorium terhad, maknanya kalau mereka ada masalah lagi di musim endemik ini, maka sila datang jumpa dengan kita untuk kita berbincang apa keperluan dari segi moratorium itu, jangka masa berapa lama dan sebagainya," katanya.Sementara itu jelasnya, komitmen usahawan dalam membayar semula pinjaman bagi tiga bulan pertama tahun ini juga meningkat berbanding suku pertama tahun lalu."Suku pertama 2022 dengan suku pertama 2021, 'collection' kita mengatasi 2021 dengan hampir RM59 juta 'collection' kita dapat berbanding 2021 atau RM27 juta.Melangkah ke hadapan, pihaknya juga mengadakan beberapa program pengantarabangsaan untuk menjadikan usahawan di bawah bimbingan mereka sebagai usahawan global.Ahmad Nazlan ditemui dalam Majlis Jamuan Hari Raya PUNB di Pusat Konvensyen, Kuala Lumpur.

(Ahmad Nazlan bersalaman bersama para tetamu pada Majlis Jamuan Hari Raya PUNB di Pusat Konvensyen,Kuala Lumpur)


Bursa Malaysia dibuka rendah pagi ini, dagangan Wall Street turut lemah

KUALA LUMPUR, 19 Mei - Bursa Malaysia memulakan urus niaga pagi ini rendah, mengambil petunjuk daripada prestasi semalaman Wall Street yang mencatatkan penurunan, kata seorang penganalisis.Pada jam 9.05 pagi, FTSE Bursa Malaysia KLCI (FBM KLCI) susut 8.83 mata atau 0.57 peratus kepada 1,546.08 daripada 1,554.91 penutup Rabu.Indeks penanda aras itu dibuka pada 1,550.24, turun 4.67 mata.Pergerakan harga di pasaran yang lebih luas menyaksikan kaunter rugi mengatasi kaunter untung dengan 437 berbalas 49, manakala 146 kaunter tidak berubah, 1,637 tidak diniagakan dan 22 yang lain digantung.Jumlah dagangan adalah sebanyak 286.43 juta unit bernilai RM121.62 bilion.Menurut Naib Presiden Penyelidikan Ekuiti Rakuten Trade Sdn Bhd Thong Pak Leng berkata, Wall Street telah diselubungi dengan kelembapan berikutan kebimbangan terhadap tekanan inflasi semakin meningkat.Purata Perindustrian Dow Jones (DJI) kehilangan 1,164 mata manakala Komposit Nasdaq merosot sebanyak 566 mata walaupun hasil 10 tahun Amerika Syarikat (AS) susut sedikit kepada bawah paras 2.9 peratus.

"Di pasaran tempatan, sentimen pasaran FBM KLCI kekal berhati-hati."Namun begitu, berikutan keadaan yang kurang memberangsangkan dalam kalangan ekuiti AS semalaman, kami percaya pasaran serantau akan mengalami halangan besar hari ini," katanya kepada Bernama.Justeru, beliau berkata indeks dijangka bergerak dalam arah aliran lebih rendah dan berlegar pada sekitar julat 1,540-1,555 hari ini."Sementara itu, hasil 10 tahun Sekuriti Kerajaan Malaysia (MGS) telah meningkat kepada paras tertinggi untuk tempoh beberapa tahun melebihi 4.5 peratus dan ini menunjukkan terdapat beberapa aktiviti jualan."Sebaliknya, harga minyak mentah susut sedikit dengan penanda aras minyak mentah Brent ditutup di bawah paras US$110 setong di tengah-tengah kekeliruan mengenai situasi permintaan dan penawaran," katanya.Dalam kalangan saham wajaran tinggi, Maybank tidak berubah pada RM8.99, manakala Public Bank turun lima sen kepada RM4.56 dan IHH Healthcare susut tiga sen menjadi RM6.43.Petronas Chemicals menokok dua sen kepada RM10 dan CIMB naik satu sen kepada RM5.08.Bagi saham aktif, Sapura Energy susut setengah sen kepada tujuh sen, Serba Dinamik lemah dua sen kepada 14 sen, Dagang Nexchange turun tiga sen kepada RM1.02, manakala Techna-X naik setengah sen kepada 5.5 sen dan Country Heights menambah 1.5 sen menjadi 85 sen.Antara yang paling rugi, Nestle susut RM1.50 kepada RM132.90, Malaysian Pacific Industries jatuh RM1.24 kepada RM30.38, Batu Kawan kerugian 30 sen kepada RM27.10, Petronas Dagangan turun 26 sen kepada RM21.26 dan Minyak Sarawak merosot 21 sen menjadi RM5.84.Di papan indeks, FBM ACE menguncup 83.98 mata kepada 5,238.39, Indeks FBM Emas Syariah susut 116.93 mata kepada 11,425.95 manakala Indeks FBM Emas merosot 86.08 mata menjadi 11,014.53.Indeks FBMT 100 turut jatuh sebanyak 79.06 mata kepada 10,688.65 dan Indeks FBM 70 kerugian 170.09 mata kepada 13,016.54.Mengikut sektor, Indeks Perladangan susut 80.42 mata kepada 8,142.34, Indeks Produk dan Perkhidmatan Perindustrian pula 2.14 mata lebih rendah pada 196.84 manakala Indeks Perkhidmatan Kewangan turun 54.33 mata menjadi 16,612.58.- BERNAMA


TEKUN Nasional biaya RM7.5 bilion pinjaman sejak ditubuhkan - Noh Omar

PUTRAJAYA, 18 Mei- Tabung Ekonomi Kumpulan Usaha Niaga (TEKUN) Nasional telah membiayai pinjaman sebanyak RM7.5 bilion kepada 523,906 usahawan sejak penubuhannya pada 1998, kata Menteri Pembangunan Usahawan dan Koperasi Tan Sri Noh Omar.Beliau berkata pinjaman itu disalurkan menerusi beberapa skim antaranya Skim Pembiayaan Informal dan Mikro, Skim Pembiayaan TEKUN Niaga serta Skim Pembangunan Usahawan Masyarakat India.“TEKUN Nasional cepat memproses permohonan pinjaman yang dipohon untuk pastikan setiap usahawan dibantu bagi memajukan perniagaan. Jadi mereka dapat manfaatkan sebaiknya pinjaman yang mereka dapat,” katanya kepada pemberita ketika menghadiri Majlis Hari Raya Aidilfitri TEKUN Nasional 2022 di sini hari ini.TEKUN Nasional, agensi di bawah Kementerian Pembangunan Usahawan dan Koperasi yang ditubuhkan pada 9 November 1998, bertanggungjawab menyediakan kemudahan pembiayaan kepada usahawan Bumiputera untuk memula serta memajukan perniagaan.

(Menteri Pembangunan Usahawan dan Koperasi, Tan Sri Noh Omar)

Noh berkata selain kemudahan pinjaman, TEKUN Nasional menyediakan kursus asas keusahawanan bagi meningkatkan ilmu pengurusan perniagaan dan kewangan perniagaan.Katanya bagi tahun 2022, TEKUN Nasional telah menganjurkan 22 siri kursus asas keusahawanan yang dihadiri 3,764 usahawan setakat April lepas.


Perniagaan boleh manfaatkan potongan cukai ke atas kos ubah suai premis tahun ini

KUALA LUMPUR, 18 Mei- Tindakan kerajaan melanjutkan tempoh potongan cukai ke atas kos pengubahsuaian dan pembaharuan premis perniagaan sehingga 31 Disember 2022 merupakan sesuatu yang masih boleh dimanfaatkan perniagaan bagi baki tahun ini, kata Pengarah Genesis Origo, Low Chin Ann.Beliau berkata sekiranya perniagaan mengalami kekurangan tunai untuk melakukan pengubahsuaian dan pembaharuan premis, mereka masih mempunyai masa untuk mengatur pembiayaan dengan pihak bank.“Bagi perusahaan kecil dan sederhana (PKS), jika anda membelanjakan RM300,000 untuk pengubahsuaian, anda boleh menjimatkan RM51,000 dari segi cukai,” katanya pada webinar bertajuk “Tax 101: Tax Guide for SMEs and Entrepreneurs’ (Cukai 101: Panduan Cukai untuk PKS dan Usahawan) hari ini.Beliau berkata demikian ketika menjawan soalan sama ada terdapat sebarang penjimatan cukai untuk pemilik perniagaan sebagai tindak balas terhadap pandemik COVID-19.Jika pemilik perniagaan bercadang mengubah suai premis perniagaan tahun depan, mereka boleh mempertimbangkan supaya ia dilakukan tahun ini untuk memanfaatkan potongan cukai tersebut, katanya.Low juga mencadangkan supaya pemilik perniagaan mendapatkan nasihat daripada perunding cukai memandangkan pengubahsuaian dan pembaharuan premis perniagaan perlu diperakui oleh pihak luar.Jika akaun syarikat tidak diaudit namun ingin membuat tuntutan, pemilik perniagaan mungkin perlu mendapatkan perkhidmatan firma audit, katanya.Beliau berkata potongan cukai tersebut tidak dibenarkan ke atas fi pereka dan fi profesional.

Perniagaan juga boleh mendapatkan nasihat daripada perunding cukai berkaitan perbelanjaan ujian COVID-19 untuk pekerja, katanya.Beliau berkata perkara lain yang boleh dipertimbangkan oleh perniagaan termasuk membeli telefon pintar atau peranti untuk pekerja bagi mendapatkan potongan cukai.Genesis Origo merupakan platform pendidikan dalam talian yang menyediakan perjalanan baharu pembelajaran maya, berkesan dan fleksibel.Selain menyediakan sokongan pendidikan dalam kursus profesional seperti pensijilan Persatuan Akauntan Bertauliah Berkanun (ACCA) dan LCCI, ia juga menawarkan kursus jangka pendek pengayaan dan kemahiran tambahan yang bertujuan melengkapkan pelajar untuk meningkatkan prestasi kerja mereka.


Koperasi FELCRA kini melangkah ke sektor hartanah

KUALA LUMPUR, 18 Mei - Koperasi Peserta-Peserta FELCRA Malaysia Berhad (KPFB) memeterai perjanjian persefahaman (MoU) bersama Siab Development Sdn Bhd, Koperasi Perkhidmatan Pelajaran Nasional Bhd (KOPENAS), Koperasi Kakitangan FELCRA Malaysia Bhd (KKF) dan Koperasi Hartanah Angguna Bhd (KOHAB).Pengerusi KPFB, Datuk Sabari Misran berkata MoU tersebut bagi membangunkan tiga lot tanah berkeluasan 3.197 hektar milik KPFB membabitkan anggaran nilai pembangunan kasar (GDV) RM389 juta.

"Kita akan jual dengan harga mampu milik. RM400t per square fit. Dan dia ada dua jenis. Satu yang 900 kaki persegi, dan satu lagi 1000 kaki persegi. Rumah ini kita akan jual," kata Sabari di sini.Melalui projek ini KPFB dijangka memperolehi keuntungan 13 peratus daripada nilai GDV iaitu sebanyak RM50 juta. Termetarainya MoU ini juga, KOPENAS, KKF dan KOHAB akan bertindak sebagai ejen penjual bagi projek perumahan tersebut.Pembabitan dalam projek berkenaan dijangka dapat menambah lagi pendapatan koperasi dalam jangka masa pendek dan panjang merangkumi 13 peratus daripada nilai GDV atau RM50 juta kepada KPFB LBS sasar jualan hartanah RM1.6 bilion.Pembinaannya dijangka dimulakan hujung tahun ini dan mengambil masa selama tiga tahun.KPFB berharap MoU ini dapat menambahkan lagi pendapatan koperasi dalam jangka masa pendek dan panjang.


Kenaikan OPR, pendeposit tetap nikmati pulangan lebih tinggi

KUALA LUMPUR, 18 Mei - Pendeposit tetap akan menikmati pulangan yang lebih tinggi melalui kenaikan Kadar Dasar Semalaman (OPR).Justeru, rakyat disarankan untuk menyimpan wang dalam akaun simpanan tetap agar mereka mendapat dividen yang lebih stabil dalam tempoh tiga ke enam bulan. Pensyarah Keusahawanan, Fakulti Perniagaan dan Ekonomi Universiti Malaya, Profesor Madya Dr Aida Idris berkata kenaikan OPR kepada 2.00 peratus juga mampu melahirkan pengguna yang lebih berhati-hati dalam aktiviti pembelian. "Untuk mereka yang mempunyai lebihan wang, ini adalah masa yang baik untuk simpan dalam fixed deposit. Dividen yang diraih dalam tempoh itu lebih tinggi daripada alternatif-alternatif yang berisiko seperti jual beli forex dan jual beli mata wang," katanya kepada RTM.

Peningkatan OPR ini juga bagi menstabilkan tekanan inflasi negara sekali gus membantu memulihkan ekonomi negara.


Larangan eksport gandum: Kerajaan perlu laksana pemantauan

KUALA LUMPUR, 17 Mei- Tindakan India menyekat eksport gandum, boleh membawa krisis bekalan makanan global. Justeru, Penganalisis Ekonomi, Prof Madya Dr Nuradli Ridzwan Shah Mohd Dali berkata kerajaan perlu bersedia dengan pelan lebih awal sekiranya berlaku krisis bekalan makanan."Kita perlu memastikan bahawa stok makanan kita mencukupi dan juga memenuhi kehendak atau pun permintaan rakyat Malaysia. Kalau kita lihat dalam konteks sebagai contohnya makanan seperti daging, ayam dan juga gandum dan sebagainya, kalau boleh kita sendiri boleh menampung permintaan rakyat kita sendiri," katanya.

(Penganalisis Ekonomi, Prof Madya Dr Nuradli Ridzwan Shah Mohd Dali)

Pensyarah Sains Politik, Mujibu Abd Muis pula berpandangan pada masa sama, kerajaan juga perlu melaksanakan pemantauan berikutan kemungkinan ada pihak tidak bertanggungjawab yang menaikkan harga gandum dengan alasan berkenaan."Pemantauan terhadap harga dan bekalan ini boleh dilakukan dengan sebaiknya terutamanya terhadap barangan gandum yang tidak disubsidi kerana kalau yang disubsidi itu mungkin kita kata pemantauannya boleh dilakukan tapi yang ini barangkali boleh dipantau. Walaubagaimanapun saya melihat gandum yang masuk ke dalam Malaysia ini mungkin tidak datang dari India kerana difahamkan 80 peratus import gandum di Malaysia ini datang dari Australia dan juga Kanada," katanya.

(Pensyarah Sains Politik, Mujibu Abd Muis)

Kelmarin, India dilapor mengenakan larangan eksport gandum berkuat kuasa serta-merta, susulan gelombang haba akibat cuaca panas terik yang menjejaskan hasil tanaman dan harga bekalan tempatan mencecah rekod tertinggi.Bagaimanapun, India masih membenarkan eksport membabitkan surat kredit yang telah dikeluarkan, serta atas permintaan negara yang berusaha memenuhi keperluan keselamatan makanan mereka.


Subsidi petrol: Kerajaan kaji semula mekanisme

KUALA LUMPUR, 17 Mei- Kerajaan sedang mengkaji semula mekanisme subsidi petrol bagi menangani ketirisan. Ini memandangkan subsidi tersebut lebih dinikmati golongan berpendapatan tinggi berbanding golongan B40.Menteri Kewangan, Tengku Datuk Seri Zafrul Tengku Abdul Aziz menyatakan subsidi petrol tersebut perlu lebih bersasar dan membantu mereka yang benar-benar memerlukan.

"Subsidi ini menyeluruh memanfaatkan semua orang termasuk golongan kaya. Subsidi jumlah ini boleh guna untuk inisiatif lain untuk golongan rentan. Golongan kaya menikmati lebih subsidi dengan penggunaan lebih besar RM4 bilion setakat Mac 2022 digunakan golongan T40, 20%. RM0.53 pergi ke T20 dan RM0.15 kepada b40," katanya.Beliau berkata demikian dalam sidang media khas berkenaan Kadar Dasar Semalaman Negara (KDNK) di ibu negara.

Dalam perkembangan lain mengenai Kadar Dasar Semalaman (OPR) yang dinaikkan sebanyak 25 mata asas pula, Zafrul berkata ia tidak membebankan rakyat. Beliau menyatakan OPR tersebut masih pada kadar rendah berbanding tempoh pra pandemik pada 2019. "Ya, ia akan meningkatkan jumlah bayaran ansuran rumah tetapi tidak membebankan dan kadar OPR juga manfaatkan deposit mewakili sebahagian besar M40 menerusi peningkatan faedah keuntungan yang diterima pendeposit," katanya.Ujarnya, sekiranya OPR perlu dinaikkan lagi, Bank Negara Malaysia akan melakukannya secara beransur-ansur untuk memastikan trend pertumbuhan ekonomi tidak terbantut.


Bursa Malaysia dibuka tinggi

KUALA LUMPUR, 17 Mei- Bursa Malaysia dibuka tinggi hari ini berikutan minat belian susulan Keluaran Dalam Negara Kasar (KDNK) suku pertama 2022 yang positif walaupun sentimen bercampur-campur di Wall Street pada Jumaat lepas.Pada pukul 9.06 pagi, petunjuk pasaran FTSE Bursa Malaysia KLCI (FBM KLCI) meningkat 8.93 mata kepada 1,553.34 daripada 1,544.41 pada Jumaat.Indeks dibuka tinggi 11.27 mata kepada 1,555.68.Dalam pasaran secara menyeluruh, kaunter untung mengatasi kaunter rugi sebanyak 191 berbanding 145 manakala 257 kaunter tidak berubah, 1,662 tidak diniagakan dan 10 yang lain digantung.Jumlah dagangan sebanyak 302.04 juta saham bernilai RM128.47 juta.Malacca Securities Sdn Bhd menjangka terdapat aktiviti belian saham pada harga rendah dalam sektor perladangan dan yang mencatatkan pemulihan menjelang musim pelaporan.“Kami berpendapat pemulihan ekonomi akan terus mendorong minat belian dalam sektor yang mencatatkan pemulihan seperti pengguna dan perbankan. “Sementara itu, harga minyak mentah yang tinggi, yang diniagakan melebihi AS$110 setong, dijangka meningkatkan sektor tenaga,” katanya dalam nota penyelidikan hari ini.Ekonomi Malaysia berkembang lima peratus pada suku pertama 2022, disokong oleh peningkatan permintaan domestik dan luaran serta pemulihan pasaran buruh. Firma penyelidikan itu turut menjangka peniaga menantikan pendapatan perladangan pada bulan ini yang boleh meningkatkan harga saham dalam tempoh terdekat.Dalam kalangan saham wajaran tinggi, Maybank merosot enam sen kepada RM8.90, Public Bank dan CIMB, masing-masing naik dua sen kepada RM4.55 dan RM5.06 manakala Petronas Chemicals meningkat 39 sen kepada RM10.38 dan IHH Healthcare menambah satu sen kepada RM6.45.Daripada saham aktif, Sapura Energy naik 1.5 sen kepada enam sen, Serba Dinamik meningkat dua sen kepada 14 sen, KNM menambah setengah sen kepada 18 sen, Hibiscus Petroleum menokok enam sen kepada RM1.41 manakala CSH Allaince tidak berubah pada 11.5 sen.

(Pelabur memerhatikan pergerakan harga saham di Bursa Malaysia)

Nestle muncul sebagai kaunter paling untung, meningkat RM2 kepada RM133.50, diikuti KL Kepong, naik 78 sen kepada RM27.36, Harrison Holdings menambah 31 sen kepada RM5.98, Hengyuan Refining menokok 29 sen kepada RM7.27 dan Petron Malaysia naik 24 sen kepada RM6.26.Di papan indeks, FBM ACE jatuh 13.28 mata kepada 5,329.35, Indeks FBM Emas naik 56.57 mata kepada 11,067.37, Indeks FBMT 100 meningkat 54.39 mata kepada 10,741.65, Indeks FBM Emas Shariah menambah 95.70 mata kepada 11,564.11 dan FBM 70 naik 36.02 mata kepada 13,092.63.Mengikut sektor, Indeks Perkhidmatan Kewangan susut 34.50 mata kepada 16,499.87, Indeks Produk Perindustrian dan Perkhidmatan naik 3.02 mata kepada 199.81 dan Indeks Perladangan menambah 98.05 mata kepada 8,277.33.


India larang eksport gandum, Malaysia dan negara pengimport terkesan

PASIR MAS, 16 Mei- Malaysia akan turut menerima impak berikutan keputusan India melarang eksport gandum.Kesannya, harga barangan tersebut di pasaran negara akan meningkat.Timbalan Menteri Pertanian dan Industri Makanan, Datuk Dr Nik Muhammad Zawawi Salleh berkata kenaikan harga itu bukan hanya dialami di Malaysia, malah semua negara pengimport."Tempat kita ni kita makan juga gandum tapi bukan makanan asasi yang nombor satu dalam negara kita tapi kita tak nafikan mana-mana pihak mana-mana negara macam jagung bila Brazil, Argentina, Chile bila dia berhenti eksport kecuali sedikit sahaja maka bahan ini melambung dan untuk makluman insyallah negara kita dalam perancangan untuk kita tanam jagung secara besar-besaran dalam tempoh terdekat," katanya.India melarang eksport gandum mulai Jumaat lalu berikutan gelombang haba akibat cuaca panas terik hingga menjejaskan hasil tanaman.Sekaligus, mengakibatkan harga jualan di pasaran tempatan mencecah rekod paras tertinggi.


Peruntukan AS$150 juta, komitmen serius AS terhadap hubungan dengan negara Asean

KUALA LUMPUR, 16 Mei - Inisiatif AS$150 juta yang diumum Presiden, Joe Biden kepada negara Asean menggambarkan keseriusan Amerika Syarikat dalam menjaga hubungan dengan negara anggota.Menurut Penganalisis Ekonomi, Prof Dr Barjoyai Bardai komitmen yang diberi merupakan satu potensi besar buat Malaysia memandangkan Amerika merupakan rakan dagang utama negara. "Peruntukan AS$150 juta bagi aspek maritim dan perhubungan kerajaan yang diumum merupakan satu tanda betapa seriusnya Amerika Syarikat di dalam hubungan dengan negara-negara Asean."Walaupun jumlah ini dilihat kecil tetapi dari segi semangatnya, merupakan satu tanda dan dia disokong oleh janji untuk menambah lagi jumlah sumbangan dan pelaburan. Bukan saja di pihak kerajaan tetapi daripada syarikat-syarikat Amerika Syarikat di Malaysia dan di rantau Asia," katanya kepada RTM.

Amerika mengumumkan peruntukan berkenaan pada mesyuarat Sidang Kemuncak Khas Amerika-Asean di Washington untuk disalur kepada program tenaga bersih, keamanan maritim, pendidikan dan kesihatan masyarakat."Apa yang kita dapat lihat daripada persidangan Amerika Syarikat dan Asean yang berlangsung baru-baru ini adalah komitmen yang konsisten daripada Malaysia untuk mengenal pasti dan memperdalam hubungan perdagangan antara mana-mana negara di dunia ini. "Di peringkat Malaysia kita tidak memilih bulu ataupun tidak memilih negara yang menjadi pilihan tetapi mana-mana kuasa ekonomi yang mampu untuk menyumbang kepada pertumbuhan eksport dan import negara maka menjadi satu kepentingan negara ataupun 'national interest' untuk kita memperbaharui dan menguatkan hubungan dagangan dengan negara ini, termasuklah dengan Amerika Syarikat," kata Pengarah Perhubungan Luar Ideas Malaysia, Dr Zokhri Idris.


Elak ringgit ditambat langkah yang optimis, pragmatik

KUALA LUMPUR, 15 Mei- Langkah Bank Negara Malaysia (BNM) untuk tidak menambat ringgit walaupun mata wang Malaysia pada masa ini lemah adalah langkah optimis dan pragmatik berdasarkan sistem perbankan yang mempunyai permodalan yang baik.Ringgit lemah tidak semestinya sesuatu yang tidak baik berikutan mata wang yang lemah mengikut teori akan menjadikan Malaysia lebih berdaya saing dan menggalakkan eksport.Ringgit ditutup pada minggu ini pada Jumaat lalu pada 4.3980/3995 berbanding dolar AS daripada 4.3935/3945 pada Khamis.Pada awal bulan ini, ia jatuh kepada 4.36, paras terendah sejak dua tahun lalu.Prognosisnya adalah lebih baik membenarkan ringgit kekal terapung berdasarkan permintaan dan penawaran pasaran dengan beberapa kawalan, seperti yang dilakukan Malaysia.Menambat mata wang tidak dapat dilakukan kecuali dengan kawalan modal.Jika kadar pertukaran adalah tetap tetapi mata wang mengalir dengan bebas, negara tidak dapat mengekalkan rizab asing yang mencukupi untuk mengekalkan kestabilan ekonomi. Ia boleh menjadi bankrap.

Sebaliknya, semasa krisis kewangan Asia 1997-1998, ringgit mendapat serangan spekulatif dan jatuh kepada 5.20 berbanding dolar AS.Kerajaan wajar mengenakan kawalan modal dan menambat ringgit pada RM3.80 berbanding dolar.Bagaimanapun, senario semasa adalah berbeza berikutan sistem perbankan mempunyai permodalan yang baik dan amat cair dengan kualiti aset yang kukuh, serta ringgit tidak menerima serangan spekulatif.

Jika kawalan modal untuk menghentikan aliran keluar mata wang asing dikenakan, ia akan menjejaskan keyakinan pelabur asing dan semua dana asing akan menarik diri, sesuatu yang tidak sepatutnya dilakukan berikutan ekonomi mula pulih.Ini akan menjejaskan status pasaran saham dan sentimen dalam kalangan pelabur asing, yang akan mengetepikan negara jika ia mengenakan kawalan modal.Terdapat hubungan antara kadar faedah dan pertukaran asing.Kawalan modal diperlukan untuk sebarang kadar pertukaran tetap; jika tidak negara akan bankrap seperti Sri Lanka berikutan kekurangan rizab mata wang asing untuk membayar import.Selepas mata wang ditambat, kadar faedah akan menjadi satu-satunya instrumen untuk negara perlu menyesuaikan dengan pengurusan mata wang asing.Hong Kong mempunyai sistem mata wang tetap selama bertahun-tahun, dan ia menghadapi banyak masalah.Selain itu, di Malaysia, pelarasan kadar faedah untuk mengawal pertukaran asing akan bertentangan dengan keupayaan bank pusat untuk melaraskan kadar faedah untuk mengawal kos pembiayaan dan deposit.Mana-mana ekonomi terbuka mungkin tidak boleh mempunyai mata wang tetap melainkan ia didorong oleh kuasa pasaran, berikutan spekulator akan membuat taruhan terhadap tambatan.Menambat mata wang sentiasa dikaitkan dengan negara yang menghadapi krisis kewangan apabila mereka tidak dapat memenuhi obligasi kewangan mereka.Oleh itu, negara akan memilih untuk melanggar obligasi mereka dengan membenarkan hanya pembayaran pertukaran tertentu dilakukan, mewujudkan kadar pertukaran rasmi rekaan dan pasaran mata wang asing alternatif di luar negara.Langkah itu juga boleh menggalakkan penyorokan dan penyeludupan yang boleh menjejaskan kematangan kewangan dan reputasi ekonomi.Malaysia masih menarik pelaburan langsung asing dengan perniagaan yang meningkat selepas sekatan pergerakan ditarik balik akibat pandemik COVID-19 yang melanda.Berdasarkan senario sedemikian apabila mata wang tempatan terjejas oleh faktor luaran, bank pusat dan kerajaan adalah wajar untuk tidak menambat ringgit.-BERNAMA


Paras kemiskinan dan pendapatan baharu penting bagi meneruskan BMTKM

KOTA BAHRU, 15 Mei- Kerajaan akan mengumumkan paras kemiskinan dan pendapatan baharu golongan B40, M40 dan T20 pada awal tahun hadapan.Menteri di Jabatan Perdana Menteri (Ekonomi), Datuk Seri Mustapa Mohamed berkata, proses pengumpulan maklumat mengenainya dijangka selesai dilaksanakan hujung tahun ini. "Adalah tidak adil kalau 'survey' itu semuanya di buat dalam COVID jadi alhamdulillah kita mula masa COVID sekarang dah kita pergi ke endemik maka rakyat sudah pun bekerja, pendapatan sudah meningkat jadi kita mahu supaya pendapatan itu benar - benar mencerminkan keadaan semasa itu sebabnya beberapa angka berkaitan dengan miskin, miskin tegar T20, M40 dan B40 sedang di kaji semula," katanya.Beliau ditemui media selepas Taklimat Sosioekonomi kepada Media Negeri Kelantan, di Kota Bharu.

(Menteri di Jabatan Perdana Menteri (Ekonomi), Datuk Seri Mustapa Mohamed)

Tambah Mustapa, penetapan paras pendapatan yang baharu amat penting bagi kerajaan untuk meneruskan pelaksanaan program Pembasmian Kemiskinan Tegar Keluarga Malaysia (BMTKM) yang melibatkan rakyat berpendapatan isi rumah RM1,200 sebulan.  Ia selari hasrat kerajaan dalam Rancangan Malaysia ke-12 (RMKe12) untuk menghapuskan miskin tegar atau yang benar-benar miskin menjelang akhir tahun 2025.


KDNK suku kedua diunjur lebih lima peratus

KUALA LUMPUR, 15 Mei- Malaysia mampu mencatat pertumbuhan ekonomi lebih baik antara 5 dan 5.5 peratus bagi suku kedua tahun ini.Ahli Profesional Persatuan Teknikal Analisis Malaysia, Muhammad Azmi Mohd Amin berkata permintaan domestik yang kukuh akan terus menjadi pemacu utama pertumbuhan, disokong fasa peralihan ke endemik serta pembukaan semula sempadan antarabangsa.Jelasnya, faktor tersebut akan meningkatkan ketibaan pelancong seterusnya merangsang aktiviti perdagangan dan perniagaan.Pertumbuhan akan turut menerima manfaat daripada pengeluaran khas Kumpulan Wang Simpanan Pekerja (KWSP) yang akan merancakkan penggunaan swasta dan pemulihan ekonomi."Kalau kita lihat daripada pembukaan sempadan dgn kejatuhan nilai ringgit kita tengok kebanyakan pelancong mula masuk ke Malaysia, jadi kita jangkakan dengan kelemahan ringgit ini juga dapat membantu perbelanjaan resit pelancong asing ke dalam Malaysia, ini akan meningkatkan sektor pelancongan negara," katanya.

(Ahli Profesional Persatuan Teknikal Analisis Malaysia, Muhammad Azmi Mohd Amin)

Bagaimanapun, perkembangan global terkini berpotensi menjadi risiko dan mengehadkan pertumbuhan."Seperti mana risiko yang dialami oleh kebanyakan negara, kita juga masih bergantung kepada pertumbuhan ekonomi global jadi kalau pertumbuhan ekonomi global mula lemah, disebabkan faktor-faktor seperti gangguan rantaian bekalan, harga komoditi tinggi, jadi ini boleh merencatkan pertumbuhan ekonomi kita," ujarnya lagi.Bank Negara mengunjurkan, ekonomi domestik akan terus bertambah baik, dengan pertumbuhan diramalkan antara 5.3 dan 6.3 peratus untuk keseluruhan 2022.


Kenaikan OPR mampu imbangi kadar inflasi- Penganalisis Ekonomi

KUALA LUMPUR, 15 Mei- Peningkatan Kadar Dasar Semalaman (OPR)sebanyak 25 mata asas mampu mengimbangi kadar inflasi negara. Penganalisis ekonomi, Profesor Madya Dr. Nuradli Ridzwan Shah Mohd Dali menyatakan inisiatif Bank Negara Malaysia (BNM) itu sekaligus membantu rakyat daripada terbeban dengan harga barangan yang terlalu tinggi. "Jadi dia mengurangkan kita punya kuasa berbelanja supaya harga barangan itu tidak terlalu tinggi kerana permintaan yang tinggi. Bila duit banyak minta barang yang sikit, harga barang akan naik. Kalau kita hutang tinggi akan meningkatkan kadar keberhutangan kita," katanya.Ujar Nuradli, walaupun peningkatan OPR akan mempengaruhi kadar pinjaman bank namun dijangka akan terus membantu mengukuhkan kedudukan ekonomi negara.

(Penganalisis ekonomi, Profesor Madya Dr. Nuradli Ridzwan Shah Mohd Dali)

Terdahulu, Jawatankuasa Dasar Monetari BNM memutuskan untuk menaikkan OPR sebanyak 25 mata asas kepada 2.00 peratus.Kadar tertinggi dan terendah koridor bagi OPR turut dinaikkan masing-masing kepada 2.25 peratus dan 1.75 peratus.


Pesta Angin Timur 2022 diadakan secara hibrid

KANGAR, 15 Mei- Pesta Angin Timur (PAT) yang dinanti-nantikan rakyat di negeri ini dan pelancong akan diadakan secara fizikal serta dalam talian pada 21 dan 22 Mei ini.Acara tahunan anjuran Jabatan Kebudayaan dan Kesenian Negara (JKKN) di bawah Kementerian Pelancongan, Seni dan Budaya (MOTAC) itu dijenamakan sebagai PAT2022@Hibrid.Edisi sebelum ini iaitu PAT2021@Online telah dianjurkan secara dalam talian akibat penularan pandemik COVID-19.Pengarah JKKN Perlis, Norazlin Nordin berkata pihaknya menyasarkan PAT2022@Hibrid akan berlangsung lebih meriah dengan adanya aktiviti secara fizikal di Auditorium Kompleks JKKN Perlis.“Mengikut rekod JKKN, PAT 2021@Online meraih 86,000 jumlah penonton secara dalam talian dan kita harap jumlah penonton akan bertambah pada edisi kali ini dengan lebih banyak aktiviti menarik dianjurkan sepanjang dua hari itu,” katanya kepada Bernama di sini hari ini.Norazlin berkata PAT2022@Hibrid akan dirasmikan Menteri Pelancongan, Seni dan Budaya, Datuk Seri Nancy Shukri dan Menteri Besar Perlis, Datuk Seri Azlan Man pada 21 Mei.Beliau berkata orang ramai boleh menonton secara dalam talian menerusi laman Facebook JKKN dan JKKN TV.“Terdapat beberapa pertandingan diadakan secara fizikal antaranya masakan berasaskan mentarang, Miss Kebaya Perlis, PAT Got Talent dan Badang Perlis,” katanya.

Menurutnya antara acara menarik secara dalam talian pula ialah tayangan 10 dokumentari memaparkan mengenai Perlis termasuk segmen ‘apa yang menarik apa yang tertarik’ yang menumpukan empat lokasi pelancongan di Perlis serta dokumentari mengenai seniman dan pelawak Allahyarham Yussry Edoo atau lebih dikenali sebagai Pak Yus.Beliau berkata selain itu, ceramah agama yang disampaikan Ustaz Syamsul Amri Ismail atau lebih dikenali Ustaz Syamsul Debat dan Da'i Aiman Sufyan Aezman atau lebih dikenali Da’i Aiman turut diadakan di Auditorium JKKN Perlis pada 21 Mei.Norazlin berharap edisi PAT 2023 dapat dilaksanakan secara fizikal mengikut pelaksanaan konsep asal iaitu diadakan di kawasan bendang apabila negara telah memasuki fasa ke endemik nanti.


Selam skuba aktiviti riadah remaja yang gemarkan cabaran, ekstrem

KUALA LUMPUR, 15 Mei- Aktiviti selam skuba lebih sinonim dengan golongan dewasa, namun kini ia mula menjadi antara aktiviti riadah yang semakin popular dalam kalangan remaja yang gemarkan sesuatu yang mencabar dan ekstrem sambil meneroka alam marin.Pengasas Diverlogy Ventures atau DiverGen Mohd Yusof Mansor, 45, yang merupakan jurulatih Open Water Scuba, Professional Association of Diving Instructors (PADI) berkata kebanyakan ibu bapa hari ini lebih terbuka untuk menjadikan aktiviti selam skuba sebagai alternatif kepada aktiviti riadah lain kerana merasakan ia sesuatu yang menarik dan baharu untuk dipelajari di samping memberi manfaat kepada anak mereka.“Sejak tujuh, lapan tahun lepas, saya lihat aktiviti ini mula menjadi pilihan dalam kalangan ibu bapa yang mahukan anak-anak mereka mencuba sesuatu yang baharu. Hari ini selam skuba dalam kalangan remaja bukan lagi sesuatu yang asing dan sambutan kepada aktiviti ini sangat memberangsangkan.“Kebanyakan ibu bapa yang ada lesen menyelam, mereka juga mahukan anak-anak mereka pandai menyelam kerana bagi mereka selain menikmati keindahan alam marin, aktiviti ini juga dapat meningkatkan kecergasan fizikal dan sistem pernafasan anak-anak,” katanya kepada Bernama baru-baru ini.Mohd Yusof berkata beliau sendiri turut memberi pendedahan aktiviti selam skuba kepada anaknya Adam Harris, 15, seawal usia lapan tahun dan hari ini anaknya menjadi rakan selam skubanya setiap kali beliau melakukan aktiviti menyelam.Beliau berkata aktiviti itu dianggap ekstrem kerana memerlukan keberanian yang tinggi untuk meneroka dasar laut dengan hanya berbekalkan udara termampat daripada tangki untuk bernafas, namun ia bukan penghalang bagi mereka yang mempunyai minat untuk mendalami aktiviti tersebut.“Tidak dinafikan aktiviti ini memang mencabar, namun jika kita belajar cara serta kaedah yang betul dan selamat untuk menyelam, risiko kemalangan dapat dielak, sebab itu untuk membolehkan seseorang itu menyelam di dasar laut, mereka perlu mengambil kursus menyelam.“Biasanya kita buka kursus selam skuba untuk remaja bermula usia lapan tahun, mereka perlu ada asas berenang sebab bila ada asas ini sudah pasti mereka tidak takut pada air, jadi lebih mudah untuk ikuti kursus yang kita jalankan,” katanya.Mengenai kos selam skuba yang sering dianggap mahal untuk dijadikan sebagai aktiviti riadah, Mohd Yusof yang telah memulakan operasi DiverGen sejak 2017 di Kompleks Majlis Sukan Negara Setiawangsa berkata untuk permulaan, ia memerlukan kos RM1,400 hingga RM1,500 bagi mendapatkan lesen ‘junior open water’.

“Untuk mendapatkan lesen, bayarannya ‘one-off’ sahaja (sekali bayar) dan biasanya kos ini termasuk pengangkutan bot untuk ke pulau dan penginapan. Mereka yang mengambil kursus open water biasanya akan buat teori di kolam renang sebanyak tiga sesi dan kemudiannya akan dibawa ke pulau untuk habiskan lagi empat sesi sebelum menamatkan kursus.“Selepas mereka mendapat lesen, jika mahu menyelam pada masa-masa akan datang, jika tidak mampu beli peralatan, biasanya mereka boleh sewa di pulau-pulau yang menyediakan perkhidmatan aktiviti selam skuba. Tidak semestinya semua peralatan mesti kita beli sendiri tetapi alatan asas seperti topeng selam, sirip selam dan snorkel kita boleh beli sendiri kerana ada yang murah,” katanya. Mohd Yusof yang turut menyediakan perkhidmatan sewaan peralatan selam skuba berkata menjadi satu kepuasan bagi dirinya apabila melihat penyelam remaja yang pernah mengikuti kursus dengannya mampu menyelam di dasar laut dengan begitu baik dan yang penting dalam keadaan selamat.“Bila saya tengok mereka yang sudah ada lesen ini mampu menyelam dengan baik, bermakna mereka faham apa yang saya ajar tentang persediaan, keselamatan dan ilmu menyelam, di situlah saya rasa matlamat saya sampai, mereka boleh serap apa yang ajarkan."Setakat ini, lebih 20 orang remaja telah mengikuti kursus dengan kami dan diharap di fasa peralihan ke endemik ini akan ada lebih ramai remaja ambil peluang ini untuk dapatkan sijil selam skuba,” katanya.


KUALA LUMPUR, 14 Mei- Ekonomi Malaysia kembali ke landasan lebih kukuh pada suku pertama 2022 apabila Keluaran Dalam Negara Kasar (KDNK) negara mencatat pertumbuhan 5 peratus, jauh lebih baik daripada jangkaan kebanyakan agensi penganalisis ekonomi.Menteri di Jabatan Perdana Menteri Ekonomi, Datuk Seri Mustapa Mohamed berkata, prestasi positif itu dijangka berterusan pada suku kedua tahun ini, didorong langkah pembukaan semula sempadan negara dan peralihan ke fasa endemik bermula 1 April lalu."Pembukaan semula sempadan berupaya memulihkan sektor pelancongan dan industri berkaitan termasuk penerbangan, penginapan dan hospitaliti," katanya menerusi kenyataan.

(Datuk Seri Mustapa Mohamed, Menteri di Jabatan Perdana Menteri Ekonomi)

Tambah beliau, tahun ini kerajaan menjangkakan ketibaan dua juta pelancong asing yang akan menyumbang RM8.6 bilion kepada ekonomi negara.Bagaimanapun katanya, sebagai sebuah ekonomi terbuka, Malaysia berdepan dengan risiko persekitaran luar yang mencabar."Ini termasuk jangkaan pertumbuhan ekonomi global bagi 2022 yang lebih rendah seperti diunjurkan Tabung Kewangan Antarabangsa dan Bank Dunia.Manakala konflik Rusia-Ukraine yang berlarutan menyebabkan gangguan rantaian bekalan global serta peningkatan harga minyak mentah dan komoditi yang memberi tekanan kepada kenaikan inflasi," katanya lagi.Justeru, kerajaan akan terus memantapkan usaha seperti mempercepat pembaharuan dan transformasi struktur ekonomi, memantapkan kedudukan fiskal kerajaan dan menggalakkan pelaburan swasta domestik.Selain itu, usaha meningkatkan jaminan bekalan makanan negara akan terus dirancakkan, disamping memastikan kestabilan harga dan membendung kenaikan harga barangan.


Kerajaan perlu teliti ambil alih Sapura Energy

JELI, 14 Mei - Kerajaan perlu membuat pertimbangan yang teliti mengenai prestasi kewangan negara membabitkan pengambilalihan Sapura Energy Bhd (Sapura Energy) untuk mengelak daripada syarikat perkhidmatan minyak dan gas (O&G) itu daripada diisytihar muflis.Menteri Di Jabatan Perdana Menteri (Ekonomi) Datuk Seri Mustapa Mohamed berkata, terdapat banyak industri yang terjejas termasuklah perkhidmatan O&G sama ada daripada syarikat kecil atau besar.Katanya, industri itu adalah strategik dan Sapura Energy pula adalah sebuah syarikat terbesar di dunia dalam bidang berkenaan.

"Sebarang bantuan yang diberikan itu jika tidak membabitkan kerajaan sekali pun, bagaimanapun Petroliam Nasional Berhad (PETRONAS) adalah milik kerajaan, oleh itu ia perlu diteliti terlebih dahulu sebelum membuat sebarang keputusan."Seminggu lalu, pihak kami juga sudah mengadakan perjumpaan dengan syarikat O&G yang terjejas dan mereka menceritakan masalah yang dihadapi khususnya sejak Covid-19 apabila harga minyak merudum," katanya dalam sidang media selepas merasmikan Majlis Perasmian Projek Jambatan Sungai Nibong, Kuala Balah, di sini.Media sebelum ini melaporkan, Datuk Seri Najib Razak mencadangkan supaya PETRONAS mengambil alih Sapura Energy Bhd (Sapura Energy) untuk mengelak daripada syarikat perkhidmatan minyak dan gas (O&G) itu diisytihar muflis.


MTUC gesa majikan segera laksanakan kadar gaji minimum

SUBANG JAYA, 14 Mei - Kongres Kesatuan Sekerja Malaysia (MTUC) menggesa semua majikan yang masih belum melaksanakan kadar gaji minimum RM1,500 untuk segera berbuat demikian. Menurut Setiausaha Agong Kongres Kesatuan Sekerja Malaysia (MTUC), Kamarul Baharin Mansor ini mengambil kira kos sara hidup yang semakin meningkat dan secara tidak langsung membantu meringankan beban kewangan pekerja golongan B40.

"Sanggup membuat keputusan untuk menaikkan secara tinggi dan kita menerima kenaikan tu dengan hati terbuka."Tentulah kita akan terus memperjuangkan gaji minima ini kerana kita tahu dengan keadaan sekarang pun bila gaji minima naik, barangan pun sudah tentu naik," katanya selepas Majlis Sambutan Hari Pekerja MTUC 2022, di sini.Pelaksanaan gaji minimum seribu 500 ringgit telah berkuat kuasa pada 1 Mei dan telah diwartakan sebagai Warta Kerajaan Persekutuan.


Gaji minimum: Hanya kumpulan usahawan mikro diberi pengecualian

(Tafsiran usahawan mikro ini ialah mana-mana usahawan atau syarikat yang pendapatannya di bawah RM300,000 ke bawah dan mempunyai pekerja tidak lebih lima orang/FOTO HIASAN)

TANJONG KARANG, 15 Mei- Kementerian Pembangunan Usahawan dan Koperasi memperincikan bahawa hanya kumpulan usahawan mikro yang diberi pengecualian bagi pelaksanaan Perintah Gaji Minimum (PGM) 2022 sehingga akhir tahun ini.Bagaimanapun, menterinya, Tan Sri Noh Omar berkata, pihaknya amat menggalakkan mana-mana usahawan mikro untuk melaksanakan Gaji Minimum seiring dengan penguatkuasaannya bermula 1 Mei lalu“Pengecualian pelaksanaan PGM 2022 telah diputuskan dalam Kabinet. Yang dikecualikan mungkin istilah (perusahaan mikro, kecil dan sederhana (PMKS) tetapi kumpulan yang dikecualikan ialah usahawan mikro.“Tafsiran usahawan mikro ini ialah mana-mana usahawan atau syarikat yang pendapatannya di bawah RM300,000 ke bawah dan mempunyai pekerja tidak lebih lima orang,” katanya.Beliau bercakap demikian selepas merasmikan Mesyuarat Agung Persatuan Ibu Bapa dan Guru (PIBG) di Sekolah Kebangsaan Sungai Burong, di sini.Bagaimanapun, Noh berkata pihaknya amat menggalakkan mana-mana usahawan mikro untuk melaksanakan PGM 2022 seiring dengan penguatkuasaannya bermula 1 Mei lepas.“Kalau ada mana-mana usahawan mikro yang boleh membayar lebih mengikut gaji minimum itu amat digalakkan. Kita tidak mahu kalau ada usahawan tidak mampu."Kebanyakan usahawan yang baru mahu bangkit ini adalah usahawan mikro dan dianggarkan sebanyak 46,000 yang gulung tikar adalah kumpulan usahawan mikro. Apabila dia (usahawan mikro) baru nak bangkit dan kalau kita memaksa mereka untuk membayar gaji minimum RM1,500, saya bimbang mereka akan tertekan,” katanya.Memetik laporan Bernama, dua hari lalu, Timbalan Menteri Sumber Manusia Datuk Awang Hashim berkata majikan yang terlibat dalam PMKS diberi pengecualian pelaksanaan PGM 2022 sehingga akhir tahun ini.

Bagaimanapun, Awang berkata majikan terlibat dalam bidang profesional seperti peguam dan doktor tetap perlu mengikut pelaksanaan PGM yang perlu membayar gaji RM1,500 kepada setiap seorang pekerja.Pada 27 April lepas, kerajaan mewartakan pelaksanaan gaji minimum RM1,500 berkuat kuasa 1 Mei lepas. Menurut PGM, bagi majikan yang menggajikan lima orang pekerja atau lebih serta majikan menjalankan sesuatu aktiviti profesional dikelaskan di bawah Piawaian Pengelasan Pekerjaan Malaysia (MASCO) 2020, kadar gaji minimum RM1,500 berkuat kuasa 1 Mei.


Pasaran getah dijangka diniagakan dalam jajaran kecil minggu hadapan

KUALA LUMPUR, 14 Mei - Pasaran getah Malaysia dijangka diniagakan dalam jajaran kecil tetapi cenderung ke arah kenaikan pada minggu hadapan memandangkan sifatnya yang lebih ke arah tujuan mengisi semula stok, dengan dinamik penawaran dan permintaan bakal menentukan harga. Bekas Presiden Persatuan Pengeluar Sarung Tangan Getah Malaysia Denis Low berkata ketiadaan pemangkin pertumbuhan dan konflik Ukraine yang berterusan telah menjejaskan pemulihan ekonomi di seluruh dunia."Dengan meningkatnya harga komoditi tertentu seperti minyak dan gas, tumpuan kini adalah pada kemampanan dan bukannya lagi pertumbuhan. Tanpa pertumbuhan serta pembukaan ekonomi dan sempadan, ia akan menjadi lembap dalam jangka masa yang lebih lama sebelum kita dapat melihat sebarang pemulihan besar dalam pertumbuhan. "Oleh itu, akan ada pembelian getah untuk fungsi penambahan dan ini bermakna pasaran akan didagangkan dalam jajaran kecil dengan kecenderungan untuk bergerak lebih tinggi pada minggu berkenaan," katanya kepada Bernama.Menurut Low, keadaan bekalan dan permintaan berkurangan disebabkan hujan berterusan di kawasan pengeluar getah yang telah mengakibatkan produktiviti merosot tetapi disebabkan oleh permintaan pasaran yang terhad, harga masih kekal stabil dan sedikit lebih tinggi.

Seorang lagi peniaga berkata harga getah tempatan akan terus dipengaruhi oleh pasaran niaga hadapan getah serantau, pergerakan ringgit, penanda aras harga minyak mentah selain daripada asas-asas ekonomi."Pengendali pasaran akan terus memantau perkembangan sekitar krisis Rusia-Ukraine yang masih berlarutan, penutupan China dan keputusan monetari daripada Rizab Persekutuan Amerika Syarikat (AS) untuk mengukur prospek ekonomi global," katanya. Bagi minggu yang baru berakhir, getah Malaysia diniagakan bercampur-campur selepas dipengaruhi oleh petunjuk yang lebih lemah dalam pasaran niaga hadapan getah serantau dan penanda aras harga minyak mentah berikutan kebimbangan inflasi, kelembapan ekonomi China, pengetatan kewangan yang sengit daripada AS dan konflik Ukraine yang membebankan sentimen pasaran.Bagaimanapun, harga disokong oleh penurunan pengeluaran getah tempatan dan sentimen global yang memberangsangkan susulan pengukuhan data pekerjaan AS termasuk ikrar China untuk mewujudkan lebih banyak alat dasar yang berkaitan dengan sokongan ekonominya.Dari asas Jumaat ke Jumaat, harga fizikal rujukan Lembaga Getah Malaysia (LGM) bagi SMR 20 turun 2.5 sen kepada 688.0 sen sekilogram, manakala lateks pukal menokok sebanyak 21 sen kepada 670.5 sekilogram.Pada 5 petang Jumaat, harga penutup LGM bagi SMR 20 berada pada 690.5 sen sekilogram manakala lateks pukal pada 670.0 sen sekilogram.- BERNAMA


Kadar jangka pendek kekal stabil minggu hadapan

KUALA LUMPUR, 14 Mei - Kadar jangka pendek dijangka kekal stabil pada minggu hadapan susulan operasi Bank Negara Malaysia (BNM) untuk menyerap lebihan mudah tunai daripada pasaran kewangan.Untuk minggu yang baru berakhir, BNM menjalankan operasi setiap hari bagi mengurangkan lebihan dana daripada sistem kewangan dengan menjalankan tender pasaran wang konvensional, tender pasaran wang lelongan pelbagai kematangan, tender lelongan pelbagai kematangan Islam Qard, tender Program Murabahah Komoditi dan tender repo berbalik.Jumlah lebihan mudah tunai dalam sistem konvensional minggu ini meningkat kepada RM47.58 bilion daripada RM47.31 bilion yang dicatatkan semasa minggu sebelumnya, dan dalam sistem Islam, ia menokok kepada RM24.27 bilion berbanding RM23.6 bilion.Purata kadar semalaman Islam berada pada 1.72%, manakala kadar satu, dua serta tiga minggu masing-masing pada 1.78, 1.82 dan 1.85%. -BERNAMA


Kenaikan OPR bergantung momentum pertumbuhan semasa

(Gabenor Bank Negara, Tan Sri Nor Shamsiah Mohd Yunus)

KUALA LUMPUR, 13 Mei - Keputusan sama ada Bank Negara akan menaikkan lagi Kadar Dasar Semalaman (OPR) pada masa depan, bergantung kepada momentum pertumbuhan semasa. Gabenor Bank Negara, Tan Sri Nor Shamsiah Mohd Yunus menegaskan sebarang perubahan ke atas OPR, dilakukan pada tempoh bersesuaian dan selepas kaji selidik menyeluruh. Jelas beliau, kenaikan OPR sebanyak 25 mata asas yang diumumkan Rabu lalu bagi mengelakkan kejutan dalam pasaran, sekiranya ia dinaikkan secara mendadak pada masa hadapan. "Penting untuk kita mengolah semula dasar monetari secara berperingkat sekarang berbanding dengan terpaksa mengolah secara drastik di masa hadapan seperti dilakukan bank pusat lain yang cuba bangkit daripada kadar yang rendah. Justeru sebarang perubahan berdasarkan penilaian dan berperingkat untuk menyokong pertumbuhan," katanya pada sidang media berhubung Prestasi Ekonomi Suku Tahun Pertama 2022 di ibu negara.OPR berada pada paras terendah 1.75 peratus sejak Julai 2020. Kenaikan sebanyak 25 mata asas kepada 2.00 peratus, dianggap mengejutkan pasaran.Namun perlu dilakukan, agar seimbang dengan pertumbuhan semula ekonomi dan peningkatan dalam pasaran buruh.

Sementara itu, Nor Shamsiah berkata cadangan menambat nilai mata wang ringgit seperti dilaksanakan semasa krisis kewangan 1997 tidak sesuai dilakukan pada masa ini. Jelas beliau, meskipun bertujuan mengawal penyusutan nilai ringgit, langkah berkenaan berisiko kepada kedudukan kewangan negara. Perkara tersebut, sekiranya dilakukan memerlukan sokongan rizab negara sekali gus berupaya melemahkan daya tahan ekonomi berdepan tekanan luaran. "Menambat nilai ringgit memerlukan sejumlah rizab negara semasa keadaan mencabar dan ini akan melemahkan daya tahan ekonomi menghadapi tekanan luaran," menurut beliau.Tambahnya, penyusutan turut dialami mata wang utama lain dipengaruhi kenaikan agresif kadar bunga Amerika Syarikat, selain ketidaktentuan berkaitan China dan krisis Rusia-Ukraine.


Pertumbuhan positif KDNK negara, selari penunjuk ekonomi negara - Pakar

KUALA LUMPUR, 13 Mei - Ekonomi negara dijangka meneruskan pertumbuhan kukuh pada suku kedua tahun ini, seperti dicatatkan untuk tiga bulan pertama 2022.Penganalisis Ekonomi, Profesor Madya Dr. Ahmed Razman Abdul Latiff berpandangan ia sekaligus meletakkan negara dilandasan tepat untuk mencapai pertumbuhan 5.3 peratus, bagi keseluruhan tahun ini.

"Pertumbuhan positif ini akan berterusan pada suku tahun kedua walupun kita melihat kadar inflasi akan jadi lebih tinggi dan situasi ringgit malaysia rendah berbanding dollar AS dan Singapura. "Ini kerana saya melihat dengan pembukaan sempadan Antarabngsa, ini akan memungkinkan pergerakan lebih tnggi terutama pelancong asing yang akan kembali melawat negara kita sekaligus menyumbang kepada pelbagai sektor ekonomi dan industri seperti pelancongan, hiburan, pengangkutan dan peruncitan," katanya kepada RTM.Tambah Razman, pertumbuhan positif sebanyak lima peratus bagi suku pertama tahun ini juga sudah dijangkakan, selari penunjuk ekonomi yang menggalakkan bagi tempoh berkenaan.


Malaysia catat pertumbuhan KDNK 5.0 peratus suku tahun pertama 2022

KUALA LUMPUR, 13 Mei - Keluaran Dalam Negara Kasar (KDNK) bagi suku tahun pertama 2022 berkembang 5.0 peratus berbanding 3.6 peratus pada suku sebelumnya. Gabenor Bank Negara, Tan Sri Nor Shamsiah Mohd Yunus berkata prestasi itu disokong pertumbuhan kukuh sektor perkhidmatan, sementara pasaran tenaga buruh menunjukkan pemulihan berterusan.Perdagangan luar juga terus mengembang di sebalik cabaran inflasi dan gangguan rantaian bekalan global.

Inflasi keseluruhan menyederhana kepada 2.2 peratus berbanding 3.2 peratus suku sebelumnya manakala inflasi teras meningkat 1.7 peratus selari tekanan ke atas kos."Malaysia masih mampu bertahan menghadapi tekanan luaran. Ini disokong jumlah akaun semasa yang stabil, status hutang semasa dan rizab antarabangsa yang mencukupi. Bank juga tetap berwaspada dengan sebarang aktiviti pasaran dan bersedia menggunakan instrumen yang ada untuk menangani sebarang gangguan terhadap sistem kewangan," katanya. Beliau bercakap pada sidang media bersama Ketua Perangkawan, Datuk Seri Dr. Mohd Uzir Mahidin berhubung Prestasi Ekonomi Suku Tahun Pertama 2022 di ibu negara hari ini.


Ringgit dibuka tinggi berbanding Dolar AS menjelang pengumuman KDNK

KUALA LUMPUR, 13 Mei - Ringgit dibuka tinggi berbanding dolar Amerika Syarikat (AS) pada Jumaat, menjelang pengumuman data Keluaran Dalam Negara Kasar (KDNK) suku pertama oleh Bank Negara Malaysia (BNM) hari ini, kata penganalisis.Pada 9 pagi, mata wang tempatan naik kepada 4.3900/3950 berbanding dolar AS daripada 4.3935/3945 ketika ditutup pada Khamis.

Rakan Kongsi Pengurusan, SPI Asset Management, Stephen Innes berkata terdapat banyak jangkaan dalam kalangan pakar ekonomi bahawa KDNK meningkat di antara 4.0 peratus dengan 5.0 peratus.“Saya berpandangan apa sahaja pengumuman dalam lingkungan tersebut adalah neutral untuk ringgit namun jika rendah ia boleh negatif (bagi ringgit) dan lebih tinggi, itu positif. Jadi, tunggu dan lihat bagi saranan itu,” katanya kepada Bernama.

Moody's Analytics mengunjurkan ekonomi Malaysia berkembang 1.1 peratus suku ke suku bagi suku pertama 2022 susulan pengembangan 6.6 peratus pada suku keempat 2021.Sementara itu, OCBC Bank, pada 11 Feb, menyemak naik unjuran pertumbuhan ekonomi Malaysia kepada 5.4 peratus pada 2022 berbanding jangkaan awal 5.0 peratus memandangkan penggunaan swasta bertambah baik pada suku keempat 2021 dan persekitaran eksport yang masih menyokong.Bagi 2022, bank itu menjangkakan KDNK berkembang di antara 5.5 peratus dengan 6.5 peratus, disokong oleh peningkatan permintaan global berterusan dan perbelanjaan sektor swasta yang lebih tinggi.Pada suku keempat 2021, ekonomi Malaysia berkembang 3.6 peratus, menjadikan pertumbuhan setahun penuh kepada 3.1 peratus berbanding penyusutan 5.6 peratus pada 2020Ringgit diniagakan kebanyakannya lebih tinggi berbanding kumpulan mata wang utama.Unit tempatan meningkat berbanding dolar Singapura kepada 3.1447/1487 daripada 3.1488/1500 ketika ditutup pada Khamis serta naik berbanding euro kepada 4.5564/5616 daripada 4.5820/5830.Ringgit kukuh berbanding yen Jepun kepada 3.4079/4120 daripada 3.4145/4156 semalam namun rendah berbanding pound British kepada 5.3584/3645 daripada 5.3539/3551.-BERNAMA


Kenaikan OPR tidak jejaskan industri automotif negara

SUBANG JAYA, 12 Mei - Kenaikan Kadar Dasar Semalaman (OPR) yang diumumkan Bank Negara Malaysia (BNM) tidak akan menjejaskan industri automotif negara. Menurut Timbalan Ketua Pegawai Eksekutif PROTON, Roslan Abdullah kenaikan 25 mata asas OPR kepada dua peratus tidak akan memberi kesan negatif meskipun langkah berkenaan secara langsung akan mempengaruhi Kadar Pinjaman Asas (BLR) atau Kadar Asas (BR)."Walaupun 25 mata asas, mungkin kalau secara langsung itu agak tinggi. Tetapi tapi saya rasa dengan keadaan suasana sekarang dengan kemampuan ekonomi pun terus berkembang, saya rasa pemilik atau pelanggan lebih memikirkan keperluan dan kos ini adalah sebahagian daripada untuk memiliki kereta.

(Roslan dalam sidang media selepas Majlis pelancaran model baharu Proton Saga 2022)

"Saya rasa buat masa sekarang tidak ada kesan. Jika ada kesan pun akan minima untuk permulaan seperti biasa,tetapi selepas beberapa bulan pasaran akan stabil," kata Roslan di sini.Model baharu ini menyediakan ciri keselamatan dan kualiti yang dipertingkat dalam reka bentuk yang diperbaharui.Harga atas jualan tanpa insuran yang ditawarkan bermula dari RM34,400 hingga RM44,300.


Majikan terlibat PMKS diberi pengecualian PGM sehingga hujung tahun - Awang Hashim

ALOR SETAR, 12 Mei- Majikan yang terlibat dalam perusahaan mikro, kecil dan sederhana (PMKS) diberi pengecualian pelaksanaan Perintah Gaji Minimum (PGM) 2022 sehingga hujung tahun ini.Timbalan Menteri Sumber Manusia, Datuk Awang Hashim berkata bagaimanapun majikan terlibat dalam bidang profesional seperti peguam dan doktor tetap perlu mengikut pelaksanaan PGM yang perlu membayar gaji RM1,500 kepada setiap seorang pekerja.“Semua majikan dalam mana-mana sektor ekonomi tidak dikecualikan dalam pelaksanaan PGM yang mula dikuatkuasakan 1 Mei lepas. Tetapi bagi majikan PMKS lain, mereka diberi penundaan sehingga 31 Disember tahun ini.“Kelonggaran ini adalah bagi memberi ruang kepada majikan untuk membuat persediaan sewajarnya berhubung pembayaran gaji yang telah dimuktamadkan oleh kerajaan,” katanya kepada pemberita selepas majlis sambutan Hari Raya Pertubuhan Keselamatan Sosial (Perkeso) di sini hari ini.Pada 27 April lepas, kerajaan mewartakan pelaksanaan gaji minimum RM1,500 berkuat kuasa 1 Mei lepas yang mana bagi majikan menggajikan lima orang pekerja atau lebih serta majikan menjalankan sesuatu aktiviti profesional dikelaskan di bawah Piawaian Pengelasan Pekerjaan Malaysia (MASCO) 2020, kadar gaji minumum RM1,500 berkuat kuasa 1 Mei.Manakala bagi majikan yang menggajikan kurang lima orang perkerja, kuat kuasa gaji minimum RM1,500 bermula 1 Januari 2023.Pada majlis itu, beliau turut menyampaikan bayaran faedah kepada 13 orang berinsurans yang berjumlah keseluruhan lebih RM26,100.

(Timbalan Menteri Sumber Manusia, Datuk Awang Hashim)

"Perkeso Kedah telah membuat bayaran faedah kepada orang berinsurans sebanyak lebih RM29 juta pada 2021 berbanding lebih RM41 juta pada 2020. Berlaku penurunan sebanyak 28.85% jumlah bayaran dibuat berikutan pada 2020 keadaan COVID-19 ketika itu masih teruk.“Selain itu, Perkeso Kedah turut membuat bayaran untuk kes COVID-19 kepada orang berinsurans yang dijangkiti COVID-19 di tempat kerja sejak Januari hingga April 2022 yang berjumlah lebih RM7 juta dengan 4,633 kes,” katanya.Dalam pada itu, Awang turut menyeru dan berharap individu yang bekerja sendiri seperti nelayan, pekebun dan penoreh getah untuk turut sama mencarum dengan Perkeso bagi memastikan nasib mereka terbela sekiranya ditimpa kemalangan atau musibah ketika sedang bekerja.


Pavilion Malaysia di Expo 2020 Dubai jana nilai perdagangan RM70 bilion

KUALA LUMPUR, 12 Mei- Pavilion Malaysia di Expo 2020 Dubai menjana potensi perdagangan, pelaburan dan petunjuk perniagaan bernilai lebih RM70 bilion melalui program perdagangan dan perniagaannya yang luas.Ketua Pegawai Eksekutif Malaysian Green Technology and Climate Change Corporation (MGTC) Shamsul Bahar Mohd Nor berkata kejayaan dalam menjalin kerjasama di ekspo itu mendorong kumpulan untuk terus menyediakan ruang kepada perniagaan melalui platform maya Pavilion Malaysia.“Platform itu akan terus beroperasi sehingga 30 September 2022, memberikan peluang kepada syarikat global untuk mendapatkan lebih banyak maklumat mengenai syarikat Malaysia dan industri tempatan kita menghubungi rakan sejawat mereka di luar negara,” katanya dalam kenyataan hari ini.Platform yang mendapat permintaan itu boleh diakses melalui laman web www.malaysiaexpo2020.com.Platform maya itu menawarkan pasaran e-dagang yang menyeluruh untuk industri bertemu dan berinteraksi dengan pembeli dan rakan usaha sama termasuk akses kepada sesi padanan perniagaan secara mingguan.

(Ketua Pegawai Eksekutif Malaysian Green Technology and Climate Change Corporation (MGTC), Shamsul Bahar Mohd Nor)

Pengguna akan dapat mengakses gerai pameran maya, menyertai pertemuan perniagaan kepada perniagaan, sesi padanan perniagaan dan webinar.Terdapat juga gerai maya yang khusus untuk penaja Pavilion serta kementerian, agensi, kerajaan negeri dan syarikat yang mengambil bahagian.Kira-kira 5,000 pembeli antarabangsa yang berpotensi dan 250 syarikat peserta pameran Malaysia telah mendaftar dengan platform maya itu.


Kadar jangka pendek kekal stabil berikutan operasi BNM

KUALA LUMPUR, 12 Mei - Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM59.68 bilion dalam sistem konvensional dan RM29.42 bilion dalam dana Islam.

Bank pusat akan menjalankan tender lelongan matang pelbagai bernilai RM6 bilion untuk lima hari hingga 32 hari dan tender Qard lelongan matang pelbagai Islam (iRMA) bernilai RM7 bilion untuk tujuh hingga 32 hari.Ia turut mengumumkan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM52.7 bilion dan RM21.4 bilion untuk tender semalaman Murabahah.- BERNAMA


BNM naikkan OPR kepada 25 mata asas kepada 2.0 peratus

KUALA LUMPUR, 11 Mei- Jawatankuasa Dasar Monetari (MPC) Bank Negara Malaysia membuat keputusan menaikkan Kadar Dasar Semalaman (OPR) sebanyak 25 mata asas kepada 2.00 peratus. Kadar tertinggi dan terendah koridor bagi OPR turut dinaikkan masing-masing kepada 2.25 peratus dan 1.75 peratus.Sepanjang krisis COVID-19, OPR dikurangkan sebanyak 125 mata asas secara kumulatif kepada 1.75 peratus, paras terendah yang belum pernah dicatatkan sebelum ini bagi memberi sokongan terhadap ekonomi. OPR kekal pada kadar tersebut, sejak Julai 2020.Menurut BNM, penunjuk terkini ekonomi negara mencerminkan pertumbuhan lebih kukuh, didorong permintaan dalam negeri dengan pertumbuhan eksport yang mampan.

Pasaran buruh terus disokong kadar pengangguran lebih rendah, penyertaan tenaga kerja lebih tinggi dan prospek pendapatan lebih baik. Dengan pertumbuhan dalam negeri yang semakin kukuh, MPC mengambil keputusan mengurangkan tahap akomodasi monetari.Bagaimanapun, pengurangan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.Berikutan peningkatan kegiatan ekonomi dalam keadaan tekanan kos yang berlarutan, inflasi asas seperti yang diukur oleh inflasi teras dijangka meningkat antara 2 dan 3 peratus.Tekanan harga akan dibendung sebahagiannya oleh kawalan harga sedia ada dan lebihan kapasiti yang berterusan dalam ekonomi.


Warongku tawar latihan pemasaran produk secara dalam talian kepada peniaga kecil

KUALA LUMPUR, 11 Mei - Platform yang menyediakan perkhidmatan urusan pesanan penghantaran makanan secara dalam talian, Warongku menawarkan latihan kepada peniaga kecil Muslim untuk memasarkan produk mereka secara dalam talian.Menurut Pengerusi Pertubuhan Kebajikan Amal Sejagat Malaysia (AMAL SEJAGAT), Izzat Johari, program itu menawarkan latihan dan kursus kepada usahawan yang tidak mempunyai pendedahan teknikal dan literasi pemasaran digital. Peserta akan dibimbing dan diberi latihan serta pendedahan tentang penggunaan platform Warongku.

( Izzat Johari semasa menjadi tetamurancangan Selamat Pagi Malaysia di TV 1)

"Apa yang kita akan cuba bantu usahawan-usahawan ini adalah dari segi bimbingan bagaimana nak mulakan perniagaan dan bagaimana nak mengatur strategi perniagaan mereka dengan menggunakan apa yang mereka ada.

"Maknanya, ada yang produk, ada yang perkhidmatan, macam-macam. Jadi mereka boleh, kita akan bantu mengajar dari segi pemasaran sosial macam mana, Google, dan ada benda-benda yang mungkin mereka pernah belajar, tapi kita nak adakan satu rangkaian yang perlu adalah. "Maknanya mereka datang ke kursus yang kita sediakan dan mereka boleh buat rangkaian yang baharu, dan berkenalan dengan orang-orang yang mungkin mereka tak pernah jumpa dan mungkin ada perkhidmatan produk mereka yang perlukan oleh orang lain. Warongku ini dia sediakan satu platform yang khas untuk semua peniaga melalui Warong Mall," kata Izzat ketika ditemu bual dalam rancangan Selamat Pagi Malaysia di TV 1.


Permintaan jagung bijian tinggi, kerajaan saran penanaman sendiri

CHUPING, 11 Mei - Pengimportan jagung bijian terutamanya kepada industri ternakan negara memerlukan sebanyak 4 juta tan metrik atau RM6.2 bilion untuk setiap tahun.Menurut Timbalan Ketua Setiausaha (Pembangunan) Kementerian Pertanian dan Industri Makanan (MAFI), Datuk Badrul Hisham Mohd terdapat keperluan yang tinggi kepada kerajaan untuk mencari solusi berkaitan masalah pengimportan jagung berkenaan berikutan pemintaannya yang tinggi.  Pihaknya turut mensasarkan sebanyak 30 peratus pengurangan, kepada kebergantungan terhadap pengimportan jagung itu menjelang tahun 2030. Sehubungan itu, satu usaha penanaman sedang dijalankan selain satu perbincangan dengan beberapa pihak bagi mendapatkan tanah yang mencukupi bagi tujuan penanaman jagung bijian.

(Badrul bercakap kepada pemberita selepas Program Walkabout Penuaian Jagung Bijian di sini)

"Dan kita sedang berbincang dengan pemain pemain industri sawit sekiranya mereka dapat peruntukkan 10 peratus tanah yang mereka ada. Malah kita sudah boleh menghasilkan sekitar 600,000 hektar kawasan penanaman jagung bijian yang mampu menghasilkan sekitar 3 juta tan. Jadi ini bermakna bukan setakat 30 peratus kalau semua masuk, semua bersetuju bersama dengan kita, kita boleh capai sekitar 70 peratus daripada keperluan negara," menurut Badrul Hisham di sini. Tambah Badrul, jagung berkenaan selain hanya memerlukan masa yang pendek iaitu 100 hari untuk dituai, harga pasarannya juga amat tinggi iaitu mencapai seribu RM800 bagi setia satu tan metrik.

Pada masa sama, beliau turut melihat proses tuaian jagung berkenaan selain mendengar taklimat daripada Jabatan Pertanian Perlis berkaitan penanaman jagung berkenaan.


Malaysia dijangka tarik pelaburan baharu bernilai RM14.62 Bilion dari AS

WASHINGTON, 11 Mei - Malaysia dijangka menarik pelaburan baharu bernilai RM14.62 bilion dari Amerika Syarikat (AS) dengan Misi Perdagangan dan Pelaburan (TIM) yang diketuai Menteri Kanan Perdagangan Antarabangsa dan Industri, Datuk Seri Mohamed Azmin Ali.Mohamed Azmin berkata banyak syarikat yang berpangkalan di AS menyatakan komitmen untuk mengembangkan operasi dan kehadiran mereka di Malaysia semasa TIM AS selama 10 hari yang bermula 8 Mei lepas.“Kita akan membuat beberapa pengumuman besar dalam beberapa hari akan datang dari segi jumlah pelaburan baharu yang datang daripada komitmen syarikat-syarikat ini,” katanya kepada pemberita di sini.Setakat ini, beliau telah bertemu dengan beberapa syarikat teknologi tinggi seperti syarikat semikonduktor global, Texas Instruments Inc. dan pembekal bahan global untuk industri pemasangan elektronik dan pembungkusan semikonduktor, Indium Corporation.Selain itu, beliau juga dijadualkan untuk menghadiri pertemuan dengan lebih banyak peserta industri teknologi tinggi dalam rangka lawatan ke San Francisco, Seattle dan Los Angeles.Beliau memberi jaminan bahawa Kementerian Perdagangan Antarabangsa dan Industri (MITI) akan meneruskan misi perdagangan untuk menarik lebih banyak pelaburan, dan yakin pelaburan berkualiti tinggi akan mewujudkan lebih banyak pekerjaan untuk bakat Malaysia.

(Menteri Kanan Perdagangan Antarabangsa dan Industri, Datuk Seri Mohamed Azmin Ali)

Sementara itu, Mohamed Azmin berkata, Duta Perwakilan Perdagangan AS, Katherine Tai telah menyambut baik cadangan Malaysia bagi menggerakkan semula Perjanjian Rangka Kerja Pelaburan (TIFA).Kedua-dua negara diharap dapat memuktamadkan bagi pengaktifan perjanjian itu dalam tempoh terdekat, katanya.Beliau berkata Malaysia pada dasarnya terbuka untuk mengadakan perbincangan lanjut mengenai perkara itu dengan AS, memandangkan perbincangan terakhir mengenai TIFA antara kedua-dua negara diadakan pada 2005, dan tiada perkembangan lanjut dicatatkan sejak itu walaupun kedua-dua negara cuba untuk meneliti dan menggerakkannya kembali pada 2017 namun tidak berjaya.“Tetapi sudah tentu, kita perlu melihat bagaimana TIFA boleh membantu kita dan mengurangkan cabaran global yang kita hadapi sekarang, seperti (untuk memastikan) daya tahan rantaian bekalan,” katanya selepas mengadakan mesyuarat dua hala dengan Tai pada Selasa.Mengenai Rangka Kerja Ekonomi Indo-Pasifik (IPEF) yang dicadangkan Presiden AS Joe Biden, yang dibangkitkan semasa mesyuarat dua hala berasingan dengan Setiausaha Perdagangan AS, Gina Raimondo pada Selasa, Mohamed Azmin berkata Malaysia terbuka bagi perbincangan lanjut mengenai perkara itu.“Sebagai sebuah ekonomi kecil seperti Malaysia, kita terbuka untuk lebih banyak perbincangan mengenai perkara itu, dan kita mahu memastikan semangat kepusatan ASEAN dihormati, dan memastikan semua negara anggota ASEAN membincangkan perkara itu secara menyeluruh,” katanya.Memorandum Kerjasama (MoM) bagi memastikan daya tahan rantaian bekalan ditandatangani antara Mohamed Azmin dan Raimondo selepas mesyuarat dua hala itu.Menteri Kanan Perdagangan Antarabangsa dan Industri itu juga berkata Tai and Raimondo telah bersetuju untuk meningkatkan perbincangan libat urus dan perundingan antara AS dan Malaysia bagi menangani isu berkaitan amalan perburuhan, tadbir urus selari dengan rangka alam sekitar, sosial dan tadbir urus (ESG), dan piawaian antarabangsa yang pasti memberi kebaikan dan kelebihan kepada syarikat tempatan untuk bersaing di pasaran global.Selepas mesyuarat dua hala itu, beliau dan Raimondo turut menjadi penganjur bersama sesi meja bulat dengan peserta industri semikonduktor terkemuka AS.Kedua-dua pemimpin itu akan memastikan daya tahan rantaian bekalan walaupun berlaku peningkatan permintaan bagi semikonduktor dalam sektor automotif, aeroangkasa dan peranti perubatan.“Syarikat-syarikat tersebut juga memberi jaminan kepada saya bahawa mereka akan terus bantu membangunkan ekosistem dengan penyertaan perusahaan kecil dan sederhana (PKS) dan vendor tempatan di Malaysia,” katanya.


Penyusunan semula 12 syarikat di bawah MARA Corp

JERLUN, 11 Mei - MARA Corporation Sdn Bhd kini sedang menyusun semula 12 syarikat induk untuk menceburi dan sertai pelbagai bidang perniagaan dibawahnya sempena pembukaan semula ekonomi negara. Optimis ekonomi negara yang semakin berkembang selepas pandemik COVID-19 Pengerusinya, Datuk Wira Othman Aziz berkata syarikat-syarikat tersebut perlu melihat peluang dan ruang untuk bersaing dalam bidang perniagaan.Ini termasuklah dalam bidang pendidikan pelancongan pengangkutan dan pelaburan.

(Wira Othman ditemui pemberita selepas Majlis Rumah Terbuka anjuran UMNO Bahagian Jerlun)

"Yakin pembukaan ekonomi anak-anak syarikat di MARA corp ini akan untuk ruang dan peluang mengambil dalam ekosistem MARA itu sendiri dalam pelbagai bidang. Ruang ini perlu diperkemaskan untuk memastikan amanah yang di berikan mara itu diterjemahkan dalam bentuk perniagaan," kata Wira Othman di sini.  Lebih 7,000 penduduk setempat hadir memeriahkan majlis rumah terbuka berkenaan. Hadir sama Menteri Pembangunan Luar Bandar, Datuk Seri Mahdzir Khalid.Pada majlis sama, beliau turut menyampaikan sumbangan tanggungjawab sosial Mara Corporation sebanyak RM15,000 kepada golongan asnaf, miskin dan pusat tahfiz di daerah itu.


Azmin ketuai Misi Perdagangan dan Pelaburan ke Amerika Syarikat

KUALA LUMPUR, 8 Mei - Menteri Kanan Perdagangan Antarabangsa Dan Industri, Datuk Seri Mohamed Azmin Ali akan mengetuai Misi Perdagangan dan Pelaburan ke Amerika Syarikat bermula esok (9 Mei) hingga 18 Mei ini.Misi berkenaan akan memberi fokus kepada peluang bagi hubungan dua hala yang lebih luas dengan menjadikan amalan alam sekitar, sosial dan tadbir urus (ESG) serta daya tahan rantaian bekalan sebagai agenda utama.Mohamed Azmin dijadual mengadakan mesyuarat dua hala yang akan mengetengahkan keupayaan dan kapasiti negara dalam sektor strategik bersama Setiausaha Perdagangan Amerika Syarikat, Gina M. Raimondo dan Wakil Perdagangan negara berkenaan, Katherine Tai.Beliau dan Raimondo akan turut menandatangani perjanjian kerjasama bagi memperkukuh kolaborasi dalam rantaian bekalan semikonduktor.

(Menteri Kanan Perdagangan Antarabangsa Dan Industri, Datuk Seri Mohamed Azmin Ali/Foto fail)

Misi berkenaan turut merangkumi lawatan ke fasiliti dan mesyuarat perniagaan bersama syarikat terkemuka Amerika Syarikat serta pelabur berpotensi dalam sektor bernilai tinggi.Tahun lalu, Amerika Syarikat merupakan rakan dagang dan destinasi eksport ketiga terbesar negara terutamanya melibatkan produk elektrik, elektronik dan getah.Jumlah perdagangan antara kedua negara meningkat 21.4% kepada RM217.10 bilion berbanding tahun 2020.Amerika Syarikat juga merupakan pelabur asing keempat terbesar di negara ini, menyaksikan sejumlah 840 projek pembuatan dilaksanakan bernilai RM84.97 bilion sekali gus mewujudkan sejumlah 188,396 pekerjaan.


Pemberian lesen digital, bantu jana pendapatan

KUALA LUMPUR, 10 Mei - Sejarah baharu tercipta dalam sistem kewangan perbankan negara apabila Bank Negara Malaysia (BNM) memberikan lesen bank digital kepada lima pemohon. Tiga pemohon dilesenkan di bawah Akta Perkhidmatan Kewangan 2013 (APK) ialah Konsortium Boost Holdings Sdn Bhd dan RHB Bank Berhad, Konsortium diterajui GXS Bank Pte Ltd dan Kuok Brothers Sdn Bhd serta Konsortium diterajui Sea Limited dan YTL Digital Capital Sdn Bhd.Manakala dua pemohon yang dilesenkan di bawah Akta Perkhidmatan Kewangan Islam 2013 (APKI) pula ialah Konsortium AEON Financial Service Co. Ltd., AEON Credit Service (M) Berhad dan MoneyLion Inc dan Konsortium diterajui KAF Investment Bank Sdn Bhd.Ketua Penyelidik Pusat Kecermerlangan Penyelidikan Universiti Kewangan Global, Profesor Madya Dr Baharom Abdul Hamid berkata pelaksaan bank digital itu dapat memberikan lebih banyak peluang kepada masyarakat khususnya perniagaan berskala kecil dalam mengambil bahagian dalam kegiatan ekonomi.Usaha ini secara tidak langsung dapat merancakkan kembali pertumbuhan ekonomi negara dan meningkatkan semula keyakinan pemain industri terhadap pembangunan negara.

(Dr Baharom berkata demikian dalam rancangan Selamat Pagi Malaysia/FOTO YOUTUBE SALURAN BERITA RTM)

"Kita masih lagi banyak golongan yang tercicir khasnya golongan yang terlibat dalam sektor GIG ekonomi, juga yang terlibat dalam sektor kecil dan sederhana. Mereka ini tidak punya dokumentasi, sejarah kewangan maka mereka tercicir, mereka yang tinggal di kawasan pedalaman yang mana tidak ada bank fizikal mereka juga tercicir maka demi untuk mencapai apa yang kita panggil wawasan kemakmuran bersama. Ia merpakan jurang inklusifvisiti menaikkan keterangkuman kewangan kita perlu melangkah ke arah yang kita panggil bank digital," kata Dr Baharom di Angkasapuri.


Larangan eksport sawit Indonesia, manfaatkan Malaysia

KUALA LUMPUR, 10 Mei- Pengusaha ladang kelapa sawit dan pengeluar minyak sawit Malaysia harus berganding bahu bagi merebut peluang yang wujud selepas keputusan Indonesia untuk menghentikan eksport minyak sawit.Menteri Perusahaan Perladangan dan Komoditi, Datuk Zuraida Kamaruddin berkata, pemain industri perlu segera meningkatkan keupayaan inovasi dan meneroka strategi terbaik bagi memenuhi permintaan pasaran dunia.Menurut beliau dalam satu kenyataan hari ini, walaupun Malaysia bersimpati dengan pemain minyak sawit Indonesia yang akan terjejas oleh perubahan ketara dalam mekanik bekalan permintaan di negara berkenaan, ianya mewujudkan peluang terbaik bagi peserta minyak sawit Malaysia untuk meningkatkan keupayaan inovasi mereka sambil meneroka strategi terbaik dalam memenuhi lonjakan permintaan oleh negara-negara pengimport.Pengeluar minyak sawit utama dunia itu telah mengenakan larangan untuk menurunkan harga komoditi dan seterusnya menangani kekurangan bekalan domestiknya.India yang merupakan pengguna terbesar Indonesia, mengimport 13.0 juta hingga 13.5 juta tan minyak makan, yang mana minyak sawit membentuk 8.0 juta hingga 8.5 juta tan (63 peratus).Hampir 45 peratus daripada kuantiti itu dijangka datang dari Indonesia manakala selebihnya diperoleh dari Malaysia yang merupakan pengeluar minyak sawit kedua terbesar di dunia.Larangan eksport juga secara tidak langsung mengetatkan pasaran global minyak masak akibat konflik Rusia dan Ukraine dan isu pemanasan global.

(Zuraida berkata, pemain industri perlu segera meningkatkan keupayaan inovasi dan meneroka strategi terbaik bagi memenuhi permintaan pasaran dunia/FOTO HIASAN)

Harga sawit, kacang soya, sesawi Eropah dan juga opsyen GMO Kanada seperti minyak canola, telah mencapai paras tertinggi bersejarah berikutan tindakan Indonesia."Walaupun sewajarnya, Malaysia pasti akan menjadi penerima manfaat segera memandangkan statusnya sebagai pengeksport kedua terbesar minyak sawit selepas Indonesia, industri tersebut masih ragu dengan kemampuan Malaysia untuk menangani pelbagai cabaran dan kekangan pengeluarannya," kata beliau lagi.Beliau berkata, Kementerian Perusahaan Perladangan dan Komoditi (MPIC) kekal optimis bahawa Malaysia mempunyai kelebihan untuk mengisi jurang bekalan minyak sawit global berdasarkan analisis dan unjuran trend pasarannya."Seterusnya bagi memenuhi permintaan global yang semakin bertambah di tengah-tengah kekurangan tenaga kerja."Memandangkan harga minyak sawit akan terus meningkat berikutan tahap inventori yang rendah di destinasi dan negara pengeluar disamping ketidaktentuan harga yang melonjak, kami berharap peserta huluan dan hiliran Malaysia akan merebut peluang daripada ketiadaan Indonesia untuk memaksimumkan aliran pendapatan mereka."Tambahan pula, peluang seperti ini hanya muncul untuk jangka pendek memandangkan Indonesia pasti akan mengkaji semula dasar larangannya selepas struktur bekalan dan harga domestiknya stabil selain daripada kebergantungan Indonesia terhadap cukai eksport bagi membiayai program biodieselnya." katanya.Dalam pada itu, memetik laporan Bernama, Zuraida berkata, penganalisis pasaran menjangkakan larangan eksport akan ditarik balik menjelang akhir suku kedua 2022 dan mewujudkan kemungkinan bahawa Indonesia akan membanjiri pasaran global dengan inventori yang dikumpulkan semasa larangan itu.Memandangkan industri itu telah memasuki tempoh puncak pengeluaran bermusimnya pada tahun ini, ditambah dengan prospek Korea Selatan, yang merupakan salah satu pasaran minyak sawit yang paling pesat berkembang, melepaskan stok akan mampu mencetuskan pembetulan harga yang mendadak.Prospek Rusia dan Ukraine mengurangkan stok minyak biji sesawi/bunga matahari mereka selepas konflik mereka mereda atau diselesaikan juga perlu dilihat.Berdasarkan kemungkinan risiko-risiko ini, adalah logik bahawa kedua-dua penanam kelapa sawit Malaysia dan peserta industri hiliran merebut kesempatan daripada keadaan semasa dan bukannya membiarkan peluang sedemikian terlepas."Kami ingin memberi jaminan kepada peserta industri bahawa MPIC sedang melakukan yang terbaik untuk memenuhi permintaan tenaga kerja asing terutamanya daripada peserta huluan," katanya, sambil menambah Malaysia kini menjangkakan kumpulan pekerja asing baharu akan tiba pada Mei dan Jun, sekali gus mengatasi masalah tenaga kerja dalam penuaian buah sawit yang telah menjejaskan pengeluaran.


KUALA LUMPUR, 7 Mei - Kadar jangka pendek dijangka kekal stabil minggu depan susulan operasi Bank Negara Malaysia (BNM) yang menyerap lebihan mudah tunai daripada pasaran tunai.

Sepanjang minggu yang baru berakhir ini, bank pusat memasuki pasaran setiap hari bagi mengurangkan lebihan dana daripada sistem kewangan dengan menawarkan tender pasaran wang konvensional, tender pasaran wang lelongan julat tempoh kematangan, tender Qard lelongan julat tempoh kematangan Islam dan tender repo berbalik.

(Kadar jangka pendek dijangka kekal stabil minggu depan/Foto hiasan)

Jumlah lebihan mudah tunai dalam sistem konvensional bagi minggu ini meningkat kepada RM47.31 bilion daripada RM46.52 bilion pada minggu sebelumnya dan dalam sistem Islam ia bertambah kepada RM23.6 bilion daripada RM20.81 bilion sebelumnya.Purata kadar semalaman Islam berada pada 1.72 peratus manakala kadar seminggu, dua minggu dan tiga minggu masing-masing berada pada 1.78 peratus, 1.82 peratus dan 1.85 peratus.-BERNAMA


Pembayaran tanpa tunai semakin jadi pilihan

KUALA LUMPUR, 7 Mei - Trend pembayaran tanpa tunai atau e-dompet semakin digemari rakyat.Pengarah Penjenamaan dan Projek Khas Sunway Mall, Darren Chear berkata transaksi e-dompet menjadi pilihan pelanggan ketika membeli-belah selari keterangkuman akses digital. "Debit kad ada, kredit kad pun ada, sekarang yang berleluasa pun ada e-wallet. Jadi memang kalau secara tanpa tunai ini dia orang dah semakin biasa dan selesa," katanya kepada RTM.

Bagi pengguna, kaedah pembayaran tanpa tunai diyakini lebih efisien memandangkan ia lebih selamat, mudah dan menjimatkan masa."Sebenarnya pembayaran tanpa tunai ini sangat memudahkan pengguna kerana kadang kala kita tidak mempunyai wang tunai di tangan, kita boleh menggunakan pembayaran menerusi kad," kata R. Vithiya Sri. "Saya melihat tanpa tunai ini senang kerana dengan kad kredit boleh, Apps pun boleh, senang sahaja dan tidak payah keluar wang daripada mesin, tidak perlu sentuh duit semua," menurut Teng Wan Ying."Dengan kemudahan ini kita tidak perlu lagi ke ATM untuk membuat pengeluaran dan seperti e-wallet juga ada banyak point diberikan, cash back juga," jelas Sua Yih Gang.Kaedah pembayaran ini dalam kalangan rakyat Malaysia sejajar inisiatif kerajaan ke arah pendigitalan kewangan dengan menggalakkan transaksi tanpa tunai menerusi penggunaan e-dompet. Ini juga sekali gus mengukuhkan peralihan ke arah masyarakat tanpa tunai menjelang 2025.


Jualan Proton pada April merosot berikutan isu bekalan cip

KUALA LUMPUR, 6 Mei - Perusahaan Otomobil Nasional Bhd (Proton) kekal berhati-hati terhadap kapasiti pengeluarannya di tengah-tengah isu bekalan cip dan tekanan daripada peningkatan kos dalam industri kereta global, kata Ketua Pegawai Eksekutif Proton Edar Roslan Abdullah.Bagaimanapun, Roslan berkata pengeluar kereta nasional itu memperoleh bekalan cip bagi Mei dan Jun dan menjangkakan pemulihan pantas dalam beberapa bulan akan datang berikutan bulan yang sukar pada April.“Keadaan masih tidak menentu sepanjang tahun ini dan industri kereta berada di bawah tekanan daripada peningkatan kos, namun syarikat sedang mengusahakan langkah untuk mengatasi isu ini bagi memastikan pelanggan kami mendapat produk dan nilai terbaik di Malaysia dan luar negara,” katanya dalam satu kenyataan. Walaupun usaha terbaik dilakukan untuk memulihkan kekurangan dalam pengeluaran pada suku pertama, April terbukti menjadi satu lagi bulan yang mencabar kerana isu bekalan cip terus mengehadkan bilangan kereta yang dijual, menurut kenyataan itu.“Selepas dua tahun jualan terjejas akibat pandemik, pasaran automotif Malaysia terus menunjukkan potensi pertumbuhan yang kukuh pada 2022, dibuktikan dengan senarai menunggu yang panjang untuk penghantaran kereta baharu.“Proton dengan sedaya upaya memenuhi permintaan pasaran, tetapi kami juga mesti mengakui yang kami paling terjejas oleh isu bekalan cip,” katanya.

Jualan untuk bulan April merosot 41 peratus kepada 8,839 unit berbanding setahun sebelum itu, dan turun 32 peratus berbanding bulan Mac.Jualan eksport bagi bulan April pula berjumlah 456 unit, “angka yang turut terjejas oleh isu bekalan alat ganti”, kata syarikat itu.Jualan eksport tahun hingga kini berjumlah 1,573 unit, meningkat sebanyak 109.7 peratus berbanding empat bulan pertama pada 2021.Pakistan merupakan pasaran eksport terbesar dengan 1,050 unit, diikuti dengan Mesir dan Brunei sebanyak 172 dan 138 unit masing-masing. - BERNAMA


Ringgit ditutup rendah berbanding Dolar AS

KUALA LUMPUR, 6 Mei - Ringgit mencatat prestasi sebaliknya berbanding dolar Amerika Syarikat (AS) hari ini selepas mengukuh semalam, seiring dengan perkembangan mata wang Asia lain ketika usaha mengelak risiko terus ketara selain peningkatan hasil Perbendaharaan AS yang menarik pelabur memilih unit negara maju itu.Pada 6 petang ini, ringgit susut kepada 4.3650/3680 berbanding dolar AS daripada 4.3465/3515 pada akhir urus niaga Khamis.Penganalisis Kanan Pasaran Asia Pasifik OANDA Jeffrey Halley berkata dolar AS mencatat peningkatan ketara, sekali gus mengatasi kerugian awal pasca mesyuarat Jawatankuasa Pasaran Terbuka Persekutuan (FOMC).Menurutnya, perkembangan itu berlaku ketika para pelabur terus mengelak risiko yang turut menular ke pasaran lain manakala hasil Perbendaharaan 10 Tahun AS meningkat dan ditutup melepasi paras 3.0 peratus.

“Sokongan pada 102.50 kekal kukuh sewaktu ditutup yang menandakan dolar AS akan menyaksikan lebih banyak peningkatan di masa akan datang,” katanya.Berikutan itu, Halley berkata mata wang serantau Asia akan kekal diasak tekanan akibat pengukuhan dolar AS selain dasar monetari yang berbeza.“Ringgit misalnya telah meningkat 0.60 peratus kepada 4.3750 berbanding dolar AS dan berkemungkinan boleh mencecah 4.4500,” katanya.

Sewaktu ditutup, ringgit diniagakan kebanyakannya tinggi berbanding kelompok mata wang utama lain.Ringgit naik berbanding dolar Singapura kepada 3.1523/1549 daripada 3.1549/1588 sebelum ini, mengukuh berbanding yen Jepun kepada 3.3453/3479 daripada 3.3517/3558 serta meningkat berbanding pound Britain kepada 5.3868/3905 daripada 5.4622/4685 sebelumnya.Bagaimanapun, unit tempatan itu susut berbanding euro kepada 4.6138/6170 daripada 4.6056/6108, semalam.-BERNAMA


Kadar jangka pendek ditutup stabil susulan campur tangan BNM

KUALA LUMPUR, 6 Mei - Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional susut kepada RM47.31 bilion daripada RM52.33 bilion pagi ini manakala bagi dana Islam, ia turun kepada RM23.6 bilion daripada RM29.05 bilion sebelumnya.Terdahulu, bank pusat mengadakan tender lelongan julat tempoh matang, tender lelongan julat tempoh matang Islam dan satu tender repo berbalik.

Pada jam 4 petang, BNM menawarkan tender pasaran wang konvensional sebanyak RM47.3 bilion dan RM23.6 bilion tender bagi pasaran wang Murabahah, kedua-duanya untuk wang tiga hari.Purata kadar semalaman Islam berada pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus. - BERNAMA


Saranan kenaikan 25 mata asas OPR, tamatkan ketidaktentuan dan spekulasi pasaran

KUALA LUMPUR, 5 Mei - Pengumuman kenaikan kadar faedah oleh Rizab Persekutuan Amerika Syarikat sebanyak 50 mata asas adalah selari dengan telahan awal pasaran. Ketua Pakar Ekonomi Bank Islam, Dr Mohd Afzanizam Abdul Rashid yakin mesyuarat semalam telah memberi gambaran jelas hala tuju fiskal dan monetari kuasa besar ekonomi itu. Sekali gus menamatkan ketidaktentuan dan spekulasi pasaran. "Apabila berlaku ketidakpastian kebiasaannya dalam pasaran mata wang asing ini, mereka akan demand currency atau mata wang yang dianggap safe heaven, dalam hal ini dolar US lah.

"Tetapi apabila mensyuarat telah berlangsung dan Rizab Persekutan Amerika telah berkongsi plan atau timeline seperti mengurangkan saiz kunci kira-kira mereka, menaikkan kadar faedah mereka jadi ketidakpastian itu seharusnya dapat dikurangkan dan ini membantu dalam meningkatkan nilai Ringgit Malaysia," katanya kepada RTM.

(Ketua Pakar Ekonomi Bank Islam, Dr Mohd Afzanizam Abdul Rashid)

Rizab Persekutuan Amerika Syarikat, semalam menaikkan kadar faedah sebanyak 50 mata asas bagi membendung peningkatan inflasi.Keputusan itu mengembalikan kestabilan dalam pasaran yang sebelum ini mempengaruhi nilai mata wang global termasuk ringgit.


Polisi sifar COVID-19: sektor pelancongan ASEAN terkesan

KUALA LUMPUR, 5 Mei- Polisi sifar COVID yang dilaksana Beijing ketika ini bakal memberi impak kepada ASEAN pada suku mendatang khususnya dalam sektor pelancongan.Ini kerana, sektor terbabit banyak bergantung kepada kemasukan pelancong negara tembok besar berkenaan.Pakar ekonomi kanan Pejabat Penyelidikan Makroekonomi Asean Campur Tiga (AMRO), Anthony Tan berkata antara negara paling terkesan adalah Thailand, Kemboja dan Vietnam."Sekatan sempadan di China sekarang pasti menjejaskan pemulihan sektor pelancongan serantau khususnya di negara yang bergantung tinggi kepada pelancongan seperti Thailand, Kemboja dan Vietnam," katanya.Beliau berkata demikian pada sesi webinar Tinjauan Ekonomi Asean: Prospek Pertumbuhan dan Kerjasama Serantau di ibu negara.Sebelum pandemik, rantau Asia Tenggara merekodkan kehadiran hampir 80 juta pelancong dari China.

(Pakar ekonomi kanan AMRO, Anthony Tan (kanan) pada sesi webinar Tinjauan Ekonomi Asean: Prospek Pertumbuhan dan Kerjasama Serantau di ibu negara)


Kadar jangka pendek kekal stabil susulan operasi BNM

KUALA LUMPUR, 5 Mei - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM52.78 bilion dalam sistem konvensional dan RM31.08 bilion dalam dana Islam.Hari ini, bank pusat akan mengendalikan tender lelongan julat tempoh matang sebanyak RM5 bilion selama empat hingga 33 hari serta tender lelongan julat tempoh matang bernilai RM4.9 bilion untuk jangka masa enam hingga 33 hari.

BNM juga akan menjalankan tiga tender repo berbalik yang terdiri daripada RM1.2 bilion selama empat hari, RM650 juta untuk tempoh 33 hari dan RM1.15 bilion dengan jangka masa selama 92 hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan menawarkan sehingga RM49.8 bilion tender semalaman konvensional dan RM25.2 bilion untuk tender semalaman Murabahah. - BERNAMA


Boost dan RHB bina rangkaian perbankan digital mampu milik

KUALA LUMPUR, 4 Mei- Syarikat teknologi kewangan, Boost dan Kumpulan Perbankan RHB menyasarkan pembinaan rangkaian penyelesaian perbankan digital dan kewangan yang lengkap, mampu milik serta mudah diakses.Ia susulan syarikat terlibat memperoleh lesen bank digital melalui Bank Negara Malaysia (BNM)."Lesen bank digital membuka pelbagai peluang untuk memenuhi keperluan peralihan pendigitalan di seluruh perniagaan mereka," kata kenyataan dikeluarkan syarikat itu. Perniagaan perbankan digital ini menepati aspirasi sejajar dengan transformasi digital Malaysia.Kerjasama itu juga menunjukkan komitmen dan kesungguhan kedua-dua pihak untuk mempelopori inovasi dalam perkhidmatan kewangan Malaysia.Di peringkat global, hampir 250 bank digital telah ditubuhkan di serata dunia, akhir tahun 2020. Daripada jumlah tersebut, 50 bank digital berpangkalan di rantau Asia Pasifik.